Donostia Zinemaldia :: “ANONIMATUA EZ DA TXARRA IDAZLE BATENTZAT”\nHemen zaude: Lehen orrialdea > 65. Edizioa 2017 > Zinemaldiaren Egunkaria\t> “ANONIMATUA EZ DA TXARRA IDAZLE BATENTZAT”\nZinemaldiaren Egunkaria » EPAIMAHIA\n“ANONIMATUA EZ DA TXARRA IDAZLE BATENTZAT”\nJORGE GUERRICAECHEVARRÍA SAIL OFIZIALA\nJorge Guerricaechevarríak Álex de la Iglesiaren Mirindas asesinas film labur gogoangarriaren gidoia idatzi zuenean egin zuen zinemaren munduan debuta. Hortik aurrera, oso lotura estua izan dute bien ibilbideek, eta zuzendariaren film luze gehientsuenen gidoilaria izan da Jorge. Almódovarren Carne trémula filmaren gidoia idatzi zuen, eta Daniel Monzónen ohiko lankide izan da haren hainbat lanetan, Celda 211 bikain askoan, kasu.\nOso diferentea da Zinemaldia epaimahaiaren ikuspuntutik begiratuta?\nEgia esan, adinean aurrera goaz jada, eta aurten maiz gogoratu naiz gaztetan akreditatu gabe eta xoxik gabe etor- tzen ginen garaiez. Oporretan egongo bagina bezala gentozen. Lagun batek hutsik zegoen pisu bat uzten zigun eta lurrean lo egiten genuen, zakutan. Ordaindu gabe sartzen saiatzen ginen zineman. Orduz geroztik, sarritan itzuli naiz, baina inoiz ez Zinemaldi osoa pasatzera. Ikuspegia oso bestelakoa da, ordea, jaialdia barrutik ikusita.\nEpaimahaikide gisa ez dugu Alde Zaharrean pote batzuk jotzeko astirik izan, alabaina, koadrilla polita osatu dugu eta ondo konpondu gara elkarrekin. John Malkovichen jarrera\ntalde egitekoa izan da, hierarkiarik gabeko taldea egitekoa.\nZer moduz daramazu erantzukizunaren zama?\nPresiorik ez sentitzen saiatzen naiz, erantzukizuna uxatzen. Hala ere, filmak adi-adi ikusi beharrak baldintzatu egiten zaitu nolabait, ez da zinemara plazer hutsez joatea bezala. Nolanahi ere disfrutatzen ari naiz, Sail Ofizialak toki ezezagunetarako ateak irekitzen baitizkizu. Egungo gizarteko kezkak islatzen dituzten film mordoska ikusten ari naiz, Europan elkarbizitzera kondenaturik dauden kultura ezberdinetako jendeen ingurukoak, esaterako.\nFilmetako zein alderdiei erreparatzen diezu gehien?\nGidoilari batengandik espero zitekee- naren kontra, arreta ez dut kontakiznaren egituran jartzen bereziki, pertsonaiengan baizik. Komedia nahiz drama izan, pertsonaiak onak eta sinesgarriak badira, gainerakoak ez dauka hainbesteko garrantziarik. Argumentua oso interesgarria izanik ere, pertsonaiekin enpatiarik ez baduzu, istorioaren kanpo-geruzan geratzen zara.\nZinemaren ahaztutako handiak dira gidoilariak?\nGidoilariak zuzendariaren itzalean gelditu ohi gara. Agerian gehiegi egoteak ez digu mesederik egiten. Nolabaiteko ikusgarritasuna izan nahi dugu noski, baina arriskugarria deritzot zinema-jaialdi askotara joatea. Egun osoa komunikabideen fokupean egongo bagina, errealitatetik urrun geratuko ginateke. Beti esaten dut zinema-jaialdiak burbuila antzeko bat direla, ospeak joera orokorrerantz eramaten zaitu, eta, azkenean, jaialdietan atsegin izango diren gauzak idazten amaitzen duzu. Anonimatua ez da txarra idazle batentzat, errealitateari lotuago egoten laguntzen zaitu.\nZuzendari izateko tentaldirik izan al duzu inoiz?\nAskotan eskaini izan didate aukera, baina nork berak bere izaera ezagutu behar du, eta nirea ez da zuzendari lanetara egokitzen. Errodajetan sarri egoten naiz, zuzendariarekin harreman estuan, eta konturatzen naiz zuk idatzitakoa indartu egiten duela, beste maila batera eramaten duela. Izaera kontua da eta nik ez dut zuzendari senik, baina horrek ez du esan nahi nire lana zuzendariarena baino gutxiago denik. Lan desberdinak dira, besterik ez.\nDemagun epaimahaikideak amo- dio-komedia baten protagonistak zaretela…\nEpaimahai honetan elementu guz- tiak dituzu komedia bat egiteko: aktoreak, zuzendariak… Zinemaldian girotutako pelikula bat egitea ez litzateke txorakeria. Bakoitzak bere drama txikia dauka: finantziazio bila dabilen zuzendaria, bere biziko rola lortzeko hoteleko atondoan ezustean bailitzan zuzendariarekin topo egin nahi duen aktorea... Korapilo polita asmatu daiteke epaimahaikideen inguruan.


Giza immunitate-zelulen atlasa sortu dute - Elhuyar Aldizkaria\nHasiera » Albisteak » Giza immunitate-zelulen atlasa sortu dute\nT zelula hiltzaileak, minbizi-zelula bat inguratzen. Arg. NIH\nScience aldizkariak eman du bi lorpen garrantzitsuenen berri: lehenik, talde batek giza organoetako immunitate-zelulen motak eta haien ezaugarriak zehaztu ditu. Izan ere, orain arte odoleko immunitate-zelulei eman zaie arreta gehien; oraingoan, ordea, organo periferikoetan dauden immunitate-zelulak identifikatu dituzte, gaixotasunen aurkako mekanismoetan garrantzia handia dutelakoan. Tokian tokiko mikroinguruneetara egokitzen dira babes-zelula horiek, eta ezaugarri eta espezializazio funtzional desberdinak hartzen dituzte.\nHorretarako, hildako 12 organo-emaileren ehunetatik erauzitako 330.000 immunitate-zelula aztertu dituzte, haien geneetako espresio-patroiak identifikatzeko. Hortik, 100 zelula-mota baino gehiago bereizi dituzte.\nBestetik, ehun-mota batetik bestera immunitate-zelula homologoen arteko harremana aztertu dute. Hala, ikusi dute immunitate-zelulen familia batzuetan antzekotasun asko mantentzen direla ehun batetik bestera –hala nola, makrofagoetan–, eta beste familia batzuetan, ordea, ehunaren araberako ezaugarri bakarrak dituztela –adibidez, T linfozitoetan–. Immunitate-zelulen informazio hori guztia kudeatzeko CellTypist datu-basea sortu dute.\nImmunitatea garapenean zehar\nBigarren talde batek argitu du nola eraldatzen diren immunitate-zelulak indibiduoaren garapenean zehar, enbrioi-fasetik hasi eta heldua den arte. Bederatzi organoetako laginak aztertu dituzte: batetik, organo hematopoietikoak, odol-zelulak sortzen dituztenak (bitelo-zakua, gibela eta hezur-muina); eta, bestetik, organo linfoideak (timoa, barea eta gongoil linfatikoak). Baina immunitate-zelulen garapenean ezinbestekoak diren organo horiez gain, hainbat organo periferiko ere aztertu dituzte (azala, giltzurrunak eta hesteak), sortze-organotik organo berrietara migratzean immunitate-zelulak nola eraldatzen diren ulertzeko.\nIkertzaileek adierazi dute, immunitate-sistemaren ezaugarriak eta garapena ulertzeko, ezinbestekoa dela haurren immunitate-zelulak helduenekin alderatzea eta garapenaren fase bakoitzean zer gene aktibatzen diren argitzea. Esaterako, bizitzaren lehenengo etapetan azaltzen diren B eta T zelula berezi batzuk aurkitu dituzte, besteek baino erantzun azkarragoa dutenak antigenoen aurrean. Zientzialarien esanetan, litekeena da etapa goiztiarretan patogenoen aurkako erantzun azkarra bideratzea izatea organismoaren lehentasuna.\n400 giza zelula sekuentziatuta\nBestetik, hirugarren ikerketa batek, immunitate-sistemaz harago, Giza Zelulen Atlasa osatuko duten bestelako emaitzak argitaratu ditu. 24 organoetatik lortutako 400 zelula-mota identifikatu eta sekuentziatu dituzte. Tabula Sapiens izenez ezagutzen da atlasa, eta, hura sortzeko, 500.000 zelula sekuentziatu behar izan dituzte.


EAEko landa- eta itsasertz-eremuak dinamizatzeko gizarte-ekitaldietarako 2019. urterako laguntzak iragartzen dituena minimis araubidearen barnean. Gizarte-Ekitaldiak - Ekonomiaren Garapena eta Azpiegitura Saila - Euskadi.eus\nEAEko landa- eta itsasertz-eremuak dinamizatzeko gizarte-ekitaldietarako 2019. urterako laguntzak iragartzen dituena minimis araubidearen barnean. Gizarte-Ekitaldiak\nLaguntza hauen helburua Gizarte-ekitaldiak sustatzeko laguntzak dira, Euskal Autonomia Erkidegoan landa- eta itsasertz-eremua dinamizatzeko, betiere honako helburu hauetakoren bat lortzen laguntzen badute:\na) Sektore pribatuaren eta publikoaren partaidetza sustatzea landa- eta itsasertz-eremuko gizarte-ekitaldiak finantzatzeko orduan.\nb) Gizarte-ekitaldi berriak sustatzea eta landa- eta itsasertz-eremuan inpaktu positibo esanguratsua dutenak finkatzea.\nc) Inpaktu ekonomikoa sortzea jarduera-eremu horretan.\n* Eusko Jaurlaritzaren babesa beren-beregi adierazi beharko da diruz lagundutako euskarri, kartel, seinale, sari, garaikur eta jardueretan, baldin eta jarduerak berak publizitatzekoak, hedatzekoak edo zabaltzekoak badira. Txertatu beharreko logoa erabiltzaileen eskura dago hemen:\nAdobe Illustrator: Ekonomiaren Garapen eta Azpiegutura Saileko logotipoa (AI, 1 MB)\nJPG formatuan: Ekonomiaren Garapen eta Azpiegutura Saileko logotipoa (ZIP, 840 KB)\nLaguntza horien zenbatekoak ez du jardueraren kostu osoaren % 50 gaindituko, eta ez da 20.000 eurotik gorakoa izango.\nEAEko landa- edo itsasertz-eremuetan gizarte-ekitaldiak sustatzen dituzten pertsona fisiko edo juridiko pribatuek edo publikoek jaso ahal izango dituzte laguntza horiek.\nDiruz lagundutako jarduera EAEko landa- edo itsasertz-eremu batean garatzea, Agindu honetako I. eranskinean zehaztutako G1etik G6ra eta L1etik L7ra arteko landatartasun/itsasertzekotasun-mailako eremuen arabera.\nEskatzaileek jakinarazi behar dute diruz laguntzen den gastu bera ordaintzeko beste dirulaguntza, laguntza, diru-sarrera edo baliabide ekonomikorik eskatu dioten ala ez administrazio publiko edo erakunde publiko edo pribaturen bati, eta eskuratu duten ala ez. Hala bada, laguntza ematen duen erakundearen identitatea eta laguntzaren zenbatekoa jakinarazi beharko dira. Era berean, jakinarazpen horrekin batera berariazko adierazpen bat egin beharko da aurreko bi zerga-ekitaldietan eta abian den ekitaldian zehar jasotako gainerako minimis laguntzei dagokienez.\nPertsona juridikoen kasuan, legez eratuta egotea eta dagokion Erregistroan inskribatuta egotea.\nNekazaritzaren arloan jarduten duten profesionalen, enpresen edo bestelakoen elkarte edo erakundeen kasuan, emakumeen presentzia izatea zuzendaritza-organoetan.\nEusko Jaurlaritzaren babesa beren-beregi adierazi beharko da diruz lagundutako euskarri, kartel, seinale, sari, garaikur eta jardueretan, baldin eta jarduerak berak publizitatzekoak, hedatzekoak edo zabaltzekoak badira.\nTxertatu beharreko logoa erabiltzaileen eskura dago hemen:\nAGINDUA, 2019ko ekainaren 4koa, Ekonomiaren Garapeneko eta Azpiegituretako sailburuarena, EAEko landa- eta itsasertz-eremuak dinamizatzeko gizarte-ekitaldietarako 2019. urterako laguntzak iragartzen dituena de minimis araubidearen barnean.\nLandaren eta Itsasertzaren Garapena eta Europar Politikako zuzendaritza\nTelefonoa: 945 01 99 44\nDokumentazio espezifikoa: EAEko landa- edo itsasertz-eremuetan gizarte-ekitaldiak sustatzen dituzten pertsona fisiko edo juridiko pribatuek edo publikoek jaso ahal izango dituzte laguntza horiek.\nPresupuestos y/o facturas proforma.\nBerariazko betekizunak: EAEko landa- edo itsasertz-eremuetan gizarte-ekitaldiak sustatzen dituzten pertsona fisiko edo juridiko pribatuek edo publikoek jaso ahal izango dituzte laguntza horiek.\nLau hilabeteko epean, laguntza-eskaera aurkezten den egunetik kontatzen hasita.


Alpeak, berde-berde – Tropela.eus bloga\nBidaltzailea:Raul Perez\t 2012-07-12 Utzi iruzkina Alpeak, berde-berde bidalketan\nAtzo Voecklerrek irabazi zuen etapa eta gaur, Europcar talde berdearen beste kide batek: Rollandek irabazi du Alpeetako etapa nagusia. Lehen kilometroetan sortutako ihesaldian sartu da frantziarra eta azken bururaino eraman du. Tourreko sailkapen nagusia lehiatzen ari direnei dagokienez, elkarrekin iritsi dira Froome, Wiggins Nibali eta Van den Broeck. Evansek minutu eta erdi galdu du talde horrekiko eta Haimar Zubeldiak hiru minutu.Beste behin ere etapa labur batek ikuskizun handia eskaini du. 150 kilometro eskasetan hiru mendate jarrita, erasoak izan dira hasiera-hasieratik. 250 kilometrokoak baino eraginkorragoak eta ikusgarriagoak dira etapa hauek, benetan. Joan den urtean oso antzekoa izan zen L’Alpe d’Huezen bukatu zena Telegraphe, Galibier eta L’Alpe d’Huez bera igo zituzten eta Rollandek irabazi zuen gaur bezala.\nLehen igoeran, Madeleinen ihesaldi jendetsua osatu da. Besteak beste Valverde, Scarponi, Basso, Vinokourov, Kiryenka, Kiserlovski, Horner, Cris-Anker Sorensen eta Rolland sartu dira. Gorka Izagirrek ere saiakera egin du, baina atzean geratzen lehenetakoa izan da. Madeleinen eta batez ere Croix de Ferren gora aurreko taldetxo hori txikitu da, batez ere Europcarreko Kernen erritmoaren erruz –Rollanden mesedetan-. Mendate horren gailurretik Rolland, Kiserlovski eta Kiryienka pasatu dira lehen hiru postuetan eta haiengandik gertu, Chris-Anker Sorensen. Tropelean, ustekabean, Evansek jo du eta Van Garderen taldekide gaztearen laguntzaz aurrera egiten saiatu da. Australiarrak, baina ez du lortu, Skyren bultzadaz BMCko bikotea harrapatu dute.\nAzken mendatean, LaToussuiren, Rollandek bakarrik egin du aurrera, eta bere garaipenak epikotik izan du, Croix de Fer jaisten erori egin delako eta besoa odoletan eta kulotea urratuta iritsi da helmugara. Atzean, Nibali, Van den Broeck, Brajkovic eta Pinot gaztea izan dira ausartenak. Horiek guztiak baina irentsi ditu Wigginsen taldetxoak, Froomek gidatuta. Bost bat kilometro falta zirela, Froomek berak erritmoa azkartu du lau kilometroren faltan eta Wiggins berak une txarra igaro du. Hori ikusirik, Froome berehala geratu da –edo abiadura moteltzeko esan diote irrati bidez-. Ordurako Evans ez zegoen ziklista indartsuenen taldetxoan. Beharbada, larrutik ordaindu du Croix de Ferren gora xahututako indarra. Are okerragoa izan da etapa Menchoventzat, ordu laurdena galdu du eta.\nAzken igoerako erritmo aldaketek ere Haimar Zubeldiarengan eragina izan dute. ETBn aitortu du txakalaldi modukoa izan du. Kloden, Horner, Coppel, Cobo –aspaldiko partez lehian ibili da espainiarra- eta kireslovskirekin iritsi da helmugara Rolandengandik hiru minutu eta berrogeita hamairu segundora, baina sailkapen nagusiko seigarren postuari eutsi dio.\nGaurko etapan batzuen eta besteen aldeko aldeak aipagarriak dira. Pentsa, 23. postuan iritsi den Cadrik 10 minututik gora galdu ditu.\nArgazkia: Sirotti / cyclingnews.com\nBidaltzailea:Raul Perez 2012-07-12 Hemen argitaratua:Frantziako TourraEtiketak: Haimar Zubeldia, Rolland, Wiggins\nDavid Millarrentzat etapa Luxenburgon extralurtarrak hartu zuen urteurrenean


Dictionnaire ELHUYAR Hiztegia\n2004/05/01 Etxeberria, E. -\nZortzi urte igaro dira Elhuyarrek hiztegi elebidunak argitaratzeari ekin zionetik. Ordutik hona, urrats garrantzitsuak egin dira\neuskal hiztegigintzan, Euskaltzaindiaren Hiztegi Batua, besteak beste. Elhuyarrek ere, lehen urrats handi haren ondoren, beste batzuk egin ditu, hiztegi elebidunei eta euskara-hiztegiei dagokienez, betiere, hasierako hartan oinarrituta eta Hiztegi Batuaren ekarpena txertatuta.\n2004/04/01 Carton Virto, Eider - Elhuyar Zientzia\nElhuyarrek duela hiru urte sortu zuen Zientzia.net web gunea, zientziaren dibulgazioak eta euskarak ere beren txokoa izan zezaten Interneten. Web guneak arrakasta handia izan du: une honetan mila bat lagunek bisitatzen dute egunero. Horiek denek, eta animatzen bazara zuk ere bai, aldaketak topatuko dituzue apirilaren 15etik aurrera.\n2004/02/01 Ormazabal, Joxemai -\nII. ZerNola Olinpiada\n2003/09/01 Imaz Amiano, Eneko - Elhuyar Zientziaren Komunikazioa\nAurrenekoaren arrakasta ikusita, ikasturte berrirako II. ZerNola Olinpiada antolatu da, eta urrian hasiko da.\n2003/05/01 Martinez Iraola, Edurne -\nOCR bezala ezagutzen dugun teknologia aspaldikoa bada ere, ez zegoen oraindik euskaraz lan egitea ahalbidetzen zigun horrelako aplikaziorik. ELEKAk garatu berri duen plug-inaren bitartez, merkatuan ezagunena den OCR programak euskarazko testuak eskaneatzeko aukera eskaintzen digu. Proiektu honek Eusko Jaurlaritzaren babesa izan du, eta emaitza laster izango da kalean.\n2003/04/01 Elhuyar Zientzia -\nLanbide Heziketako Zikloak ez dira beste hezkuntza-mailak adina euskaldundu. Egun, alor horretan euskarazko eskolen eskaintza ez dator bat ikasle euskaldunen proportzioarekin, ezta eskolak euskaraz emateko irakasleen gaitasunarekin ere, askoz ere baxuagoa da.\nELHUYAR Fundazioa, Alphagalileoko partaide\n2003/03/01 Andonegi Beristain, Garazi - Elhuyar Zientziaren Komunikazioa\nCancio Orueta, Leire - Elhuyarreko zuzendari nagusia\n2003ko otsailaren bukaeratik, ELHUYAR Fundazioa Alphagalileo proiektuko partaide bihurtu da.\nGipuzkoa zure esku!\n2002/11/01 Solabarrieta Arrizabalaga, Danel - Elhuyar Zientziaren Komunikazioa\nElhuyarren produktu berri hau formatu eta izaera ezberdineko bi jokok osatzen dute, eta gazteek aisialdia euskaraz gozatzeko eskaintza zabaltzera dator. Gipuzkoa zure esku: Maju robot suntsitzaileen aurka Gipuzkoako hainbat herri zeharkatzen dituen abentura grafikoa da, eta Gipuzkoa zure esku: galdera-lasterketa , berriz, mahaiko jokoa.\nwww.basqueresearch.com plazaratu dugu!!\n2002/06/01 Andonegi Beristain, Garazi - Elhuyar Zientziaren Komunikazioa\nGure garaia etengabeko aldaketek definitzen dute, zientzia eta teknologiaren garapenak bultzatutako aldaketek, hain zuzen ere. Aldaketa horiek egunero gertatzen dira, eta horien berri izateko tresna aproposak behar ditugu. Horretarako sortu dugu Basque Research.\nWeb guneak Euskal Herrian egiten den Ikerketa eta Garapenaren erreferentzia-puntu bilakatu nahi du. Bertan, enpresetan, teknologia- -zentroetan eta unibertsitatean egiten den ikerketa bildu eta jakitera eman nahi da.


Euskal ikuspuntua nanoteknologia eta material aurreratuen esparruan - SPRI\nTailerra martxoaren 8an izango da Donostiako Kursaalean\nSPRIk eta Europako Batzordeak, esparru honetan egindako proiektu pilotuak aztertzen dituen tailerra antolatuko dute Donostian\nSPRIk, enpresa- garapenerako euskal agentziak, Europako Batzordearekin batera, nanoteknologien eta material aurreratuei buruzko tailerra antolatu du datorren martxoaren 8rako, Donostian. Jardunaldiak, enpresa, inbertitzaile pribatuei eta industriako gainontzeko eragileei, esparru honetan burututako proiektu pilotu desberdinak bildu eta erakustea du helburu.\nTailer honen antolaketa, iragan otsailaren 9an Bruselan Europar Batzordeak antolatutako mintegi batean SPRIk parte hartu ostean burutu da. Bertan, esperientziak partekatzeaz gain, eskualdeko hazkundea areagotzeko nanoteknologien eta material aurreratuen gaur egungo egoeraz eta etorkizunaz eztabaidatu zen.\nJardunaldi horretan preseski, Euskadiren kasua jarraibidetzat jo zuten, nanoteknologia industrialaren ikerkuntzaren esparruan eskualdeko inbertitzaile publikoen testuinguruan, baita Horizonte 2020 ikerkuntza programaren bitartez, Europar Batasunak finantzatutako proiektu pilotuen alorrean ere.\nJardunaldi honen ostean azaldutako beharretako bat, industria, ETEak, eta inbertitzaile publiko eta pribatuak, pilotu lerroen inguruko proiektuak bukatu edo gauzatzear dituzten partzuergoekin elkarrizketan sartzea da, beti ere nanoteknologiaren bitartez, eskualdearen hazkundea babesteko asmoz.\nTestuinguru honetan, martxoaren 8rako SPRIk antolatutako jardunaldiak, industria enpresak, inbertitzaile pribatuak, zentro teknologikoetako langileak, eskualdetako ordezkariak, pilotu lerroetako koordinatzaile eta garatzaileak eta Horizon 2020 eta 7PM-ko proiektu pilotuetako egikaritzean gako diren bazkide industrialak bilduko ditu.\nAurreikusita dago lan-jardunaldi honetan, besteak beste, Tecnalia korporazioko eta Cidetec IK4 zentro teknologikoko ordezkariak parte har dezaten. Tailerrarekin batera, Donostian, martxoaren 7tik 10era bitartean egingo den NanoSpain konferentziaren 14. edizioa egingo da.\nBerrikuntza Teknologikoa 14 maiatza, 2020\nBerrikuntza Teknologikoa 13 maiatza, 2020


Iban Arantzabal HUHEZIn - Txantxiku\nIban Arantzabal HUHEZIn\nTxantxiku | 2006-11-14 14:31\nAzaroaren 8an, HUHEZIn Iban Arantzabalen hitzaldia eduki genuen. Gainera, orokorrean berak esandakoa interesgarria iruditu zitzaidan.\nIban Arantzabal Elgetakoa da. Irakasle ikasketak egin zituen HUHEZIn eta ondoren EHUn euskal filologian lizentziatu zen. Goienkaria eta sustaturen sorreran parte hartu zuen editore lanetan. Goienan telematikako burua izan zen hiru edo lau urtez, eta gaur egun, ikus-entzunezkoak eramaten ditu.\nHasteko, editore lana zein den azaldu zigun. Ondoren, Interneteko abantailei buruz ere aritu zitzaigun hizketan. Internet oso sare zabala dela esan zigun, eta guk gure blogetan idatzitakoak edozeinek edozein tokitatik irakur dezakeela zioen, eta hala da.\nGaur egun, blogak daukaten garrantziaz ere hitzegin zigun. Blogetan hainbat informazio elkartrukatu eta iritzi desberdinak eman baititzakegu. Bestalde, euskaraz idatziaz gure hizkuntza ere sustatzen dugu. Horregatik, unibertsitatean daukagun blogaz aparte, guk geure beste blog bat sortzera bultzatu zigun.\nInternet Explorer erabili beharrean, Firefox erabiltzeko esan zigun. Software librea delako.\nBukatzeko, esan beharra daukat, oso gustura egon nitzela hitzaldian, ez nekizkien gauza batzuetaz mintzatu zelako.\nEta amaitzeko, “egunero zerbait ikasten da” esaldiarekin geldituko naiz, hitzaldian gauza berri asko ikasi nituelako.\nIban Arantzabal 2006-11-16 18:43 #1\nPozten naiz zerbaitetarako balio izatea hitzaldiak. GAuza denak ez ziren ondo eginak egon, seguruenik baina zerbait ikasteko balio izan badu ba pozik geratzen naiz. Eskerrik asko feedback aukera hau emateagatik ere. Blogak balio du horretarako, ez?
\nJoxe Aranzabal 2006-12-28 17:16 #2\nFeedbackak alde bietara egiten du lan. Kasu honetan Ibanek jaso du zure iritzia, baina berak ere utzi du bere alea zure mezuan, eskerrak emateko besterik ez bada ere.


Irekia Eusko Jaurlaritza - Gobierno Vasco :: Dekretu-proiektua: atzerritar adingabeak aldi batez Euskal Autonomia Erkidegora lekualdatzeko programak\nDekretu-proiektua: atzerritar adingabeak aldi …\nOnartu egin nahi da «Atzerritar adingabeak aldi batez Euskal Autonomia Erkidegora lekualdatzeko programei buruzko Dekretua». Dekretu horren xedea da zehaztea zer eskakizun tekniko bete behar dituzten programa humanitarioek atzerritar adingabeak aldi batez Euskal Autonomia Erkidegora lekualdatzeko, baita hori garatzeko eskatutako baldintzak ere; Eta, halaber, arautzea zer jarduera-prozedura bete behar duten foru-aldundiek, prozedura bera erabiliko baitute hiru lurralde historikoek, Atzerritarrek Espainian dituzten eskubide eta askatasunei buruzko eta atzerritar horiek Gizarteratzeari buruzko 4/2000 Lege Organikoaren Erregelamenduaren 187. artikuluan (2/2009 Lege Organikoaren bidez aldatua) ezarritako txostena egiteko; hain zuzen, autonomia-erkidego bakoitzean adingabeak babesteko arloan eskumena duten erakunde publikoei dagokie txosten hori egitea.\nAtzerritar adingabeek Euskal Autonomia Erkidegora egindako lekualdatze guztiei aplikatuko zaie Dekretu hau, zehazki, lekualdatzeko programa humanitarioen esparruan jasotzen direnei, baldin eta horien xede aldi baterako egonaldiak badira tratamendu medikua jasotzeko, oporraldia igarotzeko edo eskolatzeko.


Albiko Museoko zuzendaria zen Cartailhac andreak bazuen, kasu hauetan gertatzen den legez, Toulouse-Lautrecen obrari buruzko makina bat lan argitaraturik, baita, ohi denez, ilustrazio ederrez eta kalitate handiko paperaz eginiko liburu txukuna baino gehiago, luxuzkoa, ere. Troia hartako Paris emakumezkoa zen, baina hori berdin zen; Troiako harresiak gainditurik, Parisen —hots, zuzendari-andrearen— juizioa ere gainditu beharko nukeela jakinik, Cartailhac andreak sortu materiala aztertzen jarri nintzen, bere interesguneak zeintzuk ziren jakiteko, Margotek emandako noranahiko ideia-txikle horiek zer zirrikitutatik sartzen ahalko nizkion kalkulatzeko. Damurik, zuzendariaren azterketen gaiak karikaturatik, fisionomiatik eta margolariari arte-kritika historikoaren barruan beste toki bat aurkitu nahi izatetik oso urrun zeuden.\nBere lanaren atalik interesgarrienetako batek topiko ospetsua, zeinaren arabera Lautrec «mugimenduaren margolaria» baita, berraztertzen zuen, pintorearen garaiko argazkigintzaren egoera kontsideratuz eta Baudelaireren iritziak aintzat hartuz.\nZuzendari-andre txit prestuaren arabera, XIX. mendearen erdialdean fotografia agertzeak aldaketa handiak ekarri zituen orduko eta, batez ere, XX. mendeko ikonografian. Argazkilariak azkar konturatu ziren pinturaren ildoa segitzea ez zela bidea, eta margolariak, bere aldetik, ordura arteko tradizio errealistarekin eten beharra zegoela. Fotografiaren teknikaren garapenak bakoitza bere tokian jarri zuen arte, baina, hasierako harreman horiek ez zeuden hain garbi.\n«Margolaritza eta eskultura kontuan, mundua korritu duen jendearen sinesmena, Frantzian batez ere (eta ez dut uste inor kontrakoa esatera ausartuko denik), honako hau duzue: naturarekin sinesten dut, eta naturarekin baizik ez dut sinesten (arrazoiak badira horretarako). Sinesten dut artea naturaren erreprodukzio zehatza baizik ez dela, eta ezin daitekeela besterik izan (...). Honela, naturalezaren erreprodukzio zehatza emango ligukeen industria arte absolutua litzateke (...). Fotografiak zehaztasunaren aldetiko berme guztiak ematen dituenez (horixe uste dute, zentzugabe halakoek!), artea fotografia da» .\nBaudelaireren arabera, fotografiak herriari neurrigabeko narzisismoaren ateak zabaltzen zizkion industria zen, etsaia, egiazko artearenak ixten zizkion neurri berean. Kontsiderazio horrek ez zion galarazi ahal beste hainbat aldiz objektiboaren aurrean posatzea, gustuz, ausaz. Ez zen bakarra, noski. Lautrecek ere bere fotografia mordo bat utzi digu. Eta ez erretratu konbentzionalak bakarrik, ez horixe: makina bat argazkitan ikusiko duzu japoniarrez maskaraturik. Bereter bilakaturik beste batean, ondoren gradurik gabeko soldadua dela, Jane Avrilen jantzia jarririk aurrerago, edo ipurdia erakusten duela hondartzaren erdian. Gehienetan, askotan behintzat, mozorroturik, piura eta eszena bitxietan. Hainbeste non hil ondoren eskaini zaion bibliografia luzean, batek baino gehiagok halako psikoanalisia egiten baitio zaletasun horretatik abiaturik.\n«Industria fotografikoa margolari frakasatu guztien babeslekua zenez, hau da, gaitasunik gabeena edota ikasketak bukatzeko alferrak zirenena, argazkiarekiko zaletasun unibertsal horrek ez zuen bakarrik itsutasunaren eta ergelkeriaren nolakoa agerian uzten, baizik eta mendekuaren kolorea ere hartzen zuen».\nBaudelaireren hitz hauek 1859 urtekoak dira, beharrezkoa da hau azpimarratzea. Bere profeziaren arabera, industria —argazkigintza— artearekin nahasteak hondamendia —artearena, jakina— baina ezin ekar zezakeen. Argazkigintzari meneko izatea legokioke. «Zientzia eta arteen zerbitzaria, zerbitzari oso apala, baina (...). Izan dadin, azkenik, bere lanbidean halako zehaztasun material erabatekoa behar duen edonoren kaiera eta idazkaria, hainbat hobe».\nAlde horretatik, Baudelairek idazten zuenean bertan bazen asmazio berriaz baliatzen zen pintorerik: Ingresek berak, zen klasikoarekin, Nadarren argazkiak erabiltzen omen zituen. Lautrecek zer esanik ez. A la Mie, 1891ko akuarela ezagunean lan egiteko, Paul Sescau lagun argazkilariari eskatu zion eszenaren argazkia ateratzeko, modelorik gabe lanean segitu ahal izateko . Modeloak Suzanne Valadon eta Maurice Guibert dira. Azken hau argazkilaria eta Henriren laguna, baita ere. Batzuetan Père Foresten lorategira doa kabailetearekin —Père Forest hau ere argazkilaria zen—, eta hantxe egiten du lan; hitz batez, Lautrec, argazkietan ateratzea maitatzeaz aparte, argazkilari asko ezagutu zituen, eta hori ez ezik argazkigintza baliatu zuen lanerako. Esan nahi dena da irudigintza berriari hasiera eman zion inbentuaren eraginpean aritu zela denbora guztian. Guztiz logikoa da, bere garaiko semea zen ber.\nEraginak eragin, Devynckek —gehienbat arte japoniarrak Lautrecengan eduki zuen eragina aztertu duenak— orritaratzeetan edo enkuadreetan atzematen du bai japoniarren eta bai argazkigintzaren isla.\nCartailhac andreak, finean, honela laburbiltzen zuen mugimenduari buruzko azterketa, hitzen bat gorabehera; joan den mende bukaerako argazkietan nabari da argazkiaren teknika ez dagoela oraingoz gaituta mugimendua, mugimendu bizia harrapatzeko. Horren ondorioz, argazkiak, alde horretatik, koadroak bezalakoak dira; modeloak geldirik behar du, ezer positibatuko bada. 1/500eko zatikietan gertatzen dena harrapatzen duen tresneria optikorik eta pelikularik ez dago. Horrek egin al zuen Lautrec mugimenduaren margolaria? Bai edo ez. Bai eta ez. Lautrec eta gainerakoak. Erreakzionatu beharra zegoen. Kontua da «mugimenduaren margolariarena» testuinguru horretan ulertu behar dela. Baudelaireren beste aipu batekin bukatzen zuen bere lanaren lehen zati hori, poeta frantziarrak egiten zuen galdera irakurleari ere egingo bailion: «Zilegi al da pentsatzea zientzia material baten emaitzak edertasunaren produktuekin nahasten ohitu den herriak, hainbat denbora pasatuz gero, ez ote duen benetan galdu etereoenetik eta inmaterialetik dagoena epaitzeko eta sentitzeko gaitasuna?».\nCartailhacen lana nahiko animoa kentzeko modukoa gertatu zitzaidan. Izan ere, zer nekien nik Baudelaireren argazkigintzari buruzko irizpide estetikoez edota argazkigintza eta margolaritzaren arteko harremanez? Bere liburua leitzen segitu nuen, hala ere.\nHurrengo partean Lautrecen obra bat hartzen zuen aintzat, Chocolat, lehen airean utzitako Baudelaireren galdera hori erantzuteko asmoz. Cartailhacek nahiko kontu luzea zerabilen koadro hori zela-eta. Irakurri nizkion orriak zuzendari-andreari. Ikerketak bertatik bertara egiteak abantaila hori dauka; esan nahi dut, Museoko gelatxoan nintzen, dokumentalista eta kontu-hartzailearekin, eta Chocolat ni eseririk nengoen tokitik metro gutxitara zegoen. Nire gelakideak agurtu nituen eta barneko gela hartatik dantzari beltza zegoen erakusgelara joan nintzen, baita koadroaren aurrean prantatu ere, koadroa bera, zuzendariaren ideiak eta nire usteak bat etorrarazteko asmotan.\nChocolat zirkuan aritzen zen. Asmatuko al zenuten zergatik deitzen zioten gisa hartaz? Nik ere ez. Parisen arrakasta izan omen zuten, bai berak eta bai Footit bere lagunak. Zirkuan bukatu eta Irish American Bar-era joaten omen zen Chocolat, dantza egitera, bere gustuz eta hala nahi zuelako, besterik gabe. Hantxe harrapatu zuen Lautrecek. Trementina eta arkatza erabiliz marraztu zuen, paperaren gainean, 1896an.\nErronka egiten diot nire ilobari, Londresen dantza garaikidea ikasten ari denari —Van Gogh gehiago maite duen arren, Lautrec baino—, Chocolatek koadroan agertzen duen gorputz-jarreran segundo bat baino gehiago iraun ezetz. Neuk irabaziko nuke, noski. Postura onartuko balit.\nIkusiaz bat edonor konturatzen da, arretaz begiratuz gero; ez dago jarrera horri segundo batez eusterik. Ezkerreko oin-punta ekialdera —demagun— dago zuzenduta, eskuinekoa airean eta mendebaldera begira dagoen bitartean. Segundo bakar batez baizik ez bada ere jarrera horri eutsi nahi dionak zorua du aberri. Gorputz-jarrera horri dantzan, arin-arinean ari denak baizik ezin dio eutsi, segundo-hamarren batez.\nChocolat, Lautrecek 1896an margotu digun bezala, dantzan ari baita, arin-arinean. Eta dantza horretako segundo-hamarren bat da Lautrecek atzematen duena, uzten duena bere pintzelaren preso. «Mugimenduaren margolaria». Bai noski. Orduko inongo argazki-makinarik harrapatu ezin zezakeena berak harrapatu zuen, begiez, behaketaz, lehen, eta paperaren gainean gero. Bere arte guztia zeukan arazo pertsonalaren proiekzio bezala ulertu behar delakoa saldu nahi izan diguten horiek guztiek gogoeta egin beharko lukete.\nArgazkigintzaren orduko mugetatik harantzago ari zen, dudarik gabe. Margolari batek argazkigintza asmazioaren aurrean zer toki bilatu behar zuen xerka. Lautrecek bazekien non bizi zen, zertan ari zen. Argazkigintzatik desmarkatzearen ideia. Gauzak ikusteko modu bat bada. Hona beste bat: «Unea iraupenari nagusitzea, edozein fenomeno iragankor eta bakarra dela, inor bi aldiz bainatzen ez den ibaiko uhin iheskorra delako sentimendua da inpresionismoa laburbiltzen ahal den formarik sinpleena. Metodo inpresionista guztiak, bere bitarteko eta kontzeptu guztiekin, nahi du, batez ere, munduari buruzko sentimendu heraklitiko hau nabarmendu eta azpimarratzea, errealitatea ez dela egotea baizik iragatea erakustea». Zergatik dago Chocolat, finean, dagoen jarrera iragankor eta ez egonkor horretan? Desmarkeagatik edo Heraklitoren metaforarengatik? Biengatik, beharbada. Edo bakar batengatik ere ez, nork daki.\nBegira zer zioen Leonardo Sciascia idazle italiarrak argazkia eta denboraren arteko harremanari buruz: «...denbora deuseztatzen edo gelditzen duelako, edo geldiarazten duelarik deuseztatzen duelako deitzen ahal zaio argazkigintzari denboraren aurkako gerra...» . Ez al litzaizkioke hitzok egokiak Lautrecen obrari?\nBaudelaireren hasierako diatriba horren ondoren, baina, argazkilariak ziren kezkatuta egoteko arazo gehiago zeuzkatenak. Eta hala ere ez zitzaien sekula burutik pasatu margolariekin muturtzea, elkarren kontrario moduan jokatzea. Alajaina, pentsatzen du batek, elkarrekin aditzeko gaitasuna bada, izan da bederen, inoiz, inon. Dudak egiten hasia nintzen honezkero.\nMargolariek-argazkilariek euren burua kontrario ikustea ez eta elkarren osagarri ikusteari esker badute, egun, batzuek zein bestetzuek, toki bat eguzkipean. Latzago daukate, orokorrean, argazkilariek. Eta —argudiorik eman gabeko iritzi bat baino ez da— normala da. Besterik ez bada, milioika argazkilari amateurren hilotzak zanpatu behar dituztelako berea erreibindikatzeko.\nEgun Chocolatek ez zuen agian zentzurik izango. 1896an ez bezala, bada ekia jaiotzen den tokiko seme-alabarik, zeinak, argazki-makina izugarri batez horniturik, lasterkari batek ehun metro korritzen dituenean bekainetik behera erortzen zaion lehen izerdi-tantari konposizio kimikoa ikusteko bezainbesteko zehaztasunarekin argazkia aterako dizun. Pintoreak aspaldi zaharrean konturatu ziren eta bide horri uko egin zioten, egun «ez dut ulertzen ezer»ka jende gehienak bazterrera uzten duen beste bati ekiteko.\nArgazkilariek, beren aldetik, anitz ikasi zuten. Eta pinturatik nola argazkitik edaterik bazuenak margoa argazkiaren gainean paratzeari ekin zion, edota tradizio piktorikoari bere lenteen boteretik kontuak eskatzeari. Egun inork ez dizu zalantzan jarriko argazkigintza artea dela —arte-asmoekin egiten denean, bederik—. Baudelairek aro bat aztertu zuen, eta klabeak eman zituen, hori da bere meritua. Ez zuen zertan beti asmatu. Ondorioetan asmatu ez zuela pentsatzen badugu, gutxienik. Hau da, Baudelairek natura zehatz-mehatz erakusten zuelako gorrotatzen zuen argazkigintza. Eta Baudelairek mendia, zelaia, basoa, gorrotatu egiten zituen, artifizioa maite zuen bezainbeste («sinplea eta argia den orok, instintiboa eta findu gabea den orok bere balioa galtzen du»). Artifiziala nahiago zuen naturalaren ondoan. Esandako guztia esanagatik, ez da dudarik egun bizirik balego Baudelairek argazkigintza artistikoa maiteko zuela.\n«Mugimenduaren margolaria». Beharko.\nChocolat bere tokian utzirik, barneko gelara itzuli nintzelarik, Cahuzac andreak jakinarazi zidan zuzendariak deitu zuela nire eske. Bihar goizeko lehen orenetan gustuz hartuko zaituela esan du, jakin nahi duela zer moduz doan zure lana eta ongi moldatzen ari zaren. Halako irribarre herabea egin nion dokumentalistari, ulertu niola konpreniarazteko. Kafea hartzera joateko ordua genuen. Zuzendariaren liburuko kapitulu bat ikusi nahi nuen arren —Lautrecek bizirik zegoela eduki zuen arrakastaz aritzen zena—, neskarekin abiatu nintzen. Kafea eta arnasa hartzeko, zigarroa erretzeko. Profitatu nuen, baita ere, bere patroiaz zuen iritzia ateratzen saiatzeko. Mme Cartailhac biziki zorrotza da. Horixe izan zen atera ahal izan nion bakarra. Zorrotza? Bere mailako kategoria aitortzen dienei baizik ez die jaramon apurrik egiten. Esan beharrik ez da dokumentalistari ez zitzaiola burutik pasatu ere egin ni kategoriakidetzat hartzen ahal ninduenik. Hezur gogor horri ausiki egin beharko nion aldez edo moldez. Kafea bukatu eta gerorako utzitako kapituluari ekin nion, hurrengo egunean azterketa zaila duen ikasleak egingo zukeen modu berean. Eman dezagun aztertzaileak Lautrecen arrakastaz jarduteko agintzen didala. Ea zer erantzuten ahal diodan.\nLautrecek bizirik zegoela, zeren hil eta gerokoa dudarik gabea baita —hil eta gero salda bero—, lortu zuen arrakastaren norainokoa oso erlatiboa baizik ez da. Nestor sonbrerudun susmagarriak utzi zidan filma, Hustonena, ikusirik nuen ordurako. Hustonek 1952ko filmean ekraneratzen digun irudi topikoa —azken unean arrakasta erdiesten duen artista malditoa— komenigarria zaio filmaren estrategia sentimenduzkoari baina guztiz faltsua da. Filmean Lautrec arranguratzen da behin eta berriz («Louvre hilerria da»), Joyant martxantea saiatzen da Camondo artezale aberatsari koadrorik saltzen, alferrik. Hiltzear dagoela aita agertuko zaio ohe aurrera eta Louvren bere koadroak onartu dituztela esango dio. Jules Renardek, ordea, kontatzen du Lautrec azken hatsa ematear zegoela bere ohean, eta aita, hurbildu zelarik, euli-harrapaketan hasi zela. Aitarentzat esaldi ez oso amultsua bota («zahar ero hori», dioenez) eta hil egin zela . Natanson oraindik ere gordinagoa da pasartearen kontakizunean: «Une bat geroago Tapié, hiltzear zegoenarenganantz okerturik, konturatu zen Toulouse-Lautrec kondea bere lehengusuaren oinetan zegoela, kokoriko jarririk eta oso lanpetua. Zertan ari zen? Bere botinetatik elastikoak kentzen, habailatxo txikitxoa egiten, euliak, banan-banan, maindire gainean akabatu ahal izateko. Tapiéren begiradak Lautrecena aurkitu zuenean, azken honek, ehiztari tematia kokotsaz seinalatuz, oraino ulertzeko moduan esan zuen: 'Ergel halakoa!» . Roquebertek eta, orokorrean, gaur egunean ere Lautrecen bizitza eta obra ikertzen duten gehienek leundu nahi izan dute anekdota makabro honek sorrarazten duen inpresio txarra, aitak Henri hil ondoren egin gutun amultsuak aipatuz. Louvrez denaz bezainbatean, gauza okerragoa da: aski ezaguna denez, Joyantek Lautrec zendu berriaren obra eskaini zien arte-agintariei, eta Musée Luxembourgek baizik ez zuen bakar bat onetsi (Femme au boa noir, egun Musée d'Orsayn ikus daitekeena), eta kostata. Bonnatek, dena lotsagarriagoa izateko bere lehen maisua izan zenak, honelaxe justifikatu zuen Louvren onartu ez izana: «Ederra geldituko litzaiguke Louvre halakorik onartuko bagenu!». Gure baionarra luzitu egin zen.\nHitz egin daiteke arrakastaz bere bakarkako lehen erakusketa 1896an —hau da, hogeita hamabi urte zituela eta bere produkzioaren zatirik handiena egina zenean— eratu zuenean? Arrakasta erlatiboaz, oso erlatiboaz, gehienez ere. Egia bide da 1891 urtean, Moulin Rouge iragartzen zuen afixa Parisko horma guztietan paratu zenean publikoaren miresmena erdietsi zuela, baina ez da egia txikiagoa Londresen bere azken erakusketa egin zuenean, 1898an, harrera ezin hotzago egin ziotela. Garaiko kritikariek aho batez diote Moulin Rouge afixak bazterrak inarrosi zituela. Gaur egungo begiekin ikusirik, ez da batere harritzekoa, batez ere Chéretek garai bertsuan eta gai berberari buruz egin zuenarekin konparatzen bada. Egia esateko, gaur, ehun eta gehiago urte aurrerago norena den eta zer iragartzen duen jakin gabe ikusiko bagenu, gehienok esango genuke afixa ona dela, modernoa, gaurkoa. Beharbada bera baita bidea markatu zuena, gure afixak ikusteko modua hezi duena. Baina afixaren mundua teknikak sortu zuen, edo, nahiago bada, arte-obra kopuru handietan erreproduzitzekoa nahiko berria zen, eta artistek mesfidantzaz begiratzen zioten arlo berriari; afixagilea izatea ez zen margolari izatea. «Arlo honetan Toulouse-Lautrecek egin zuen lanak afixagile modernoen ildoa markatzen du, eta afixari unibertso piktorikoan leku behar bezalakoa ematen laguntzen; honek, gainera, artistak publikoaren artean izena irabaztea ahalbidetzen du», dio Devynckek . «Afixa modernoaren paradigma», dio Félix Fénéonek, garaiko kritikari anarkizaleak, Lautrecen alde agertu ohi den bakarretakoak .\nArrakasta, baina, beti da erlatiboa; Londresen 1898an Goupil aretoan Joyantek antolatu zuen erakusketak, lehen esan bezala, kritika txarrak eduki zituen, «Harrera etsai-girokoa», Devyncken hitzak erabiltzeagatik . Joyantek kontatzen du bere liburuan Londresko kritikak, kalitate teknikoaren aurka ezin ezer esan eta gaien arrunta eta islatzen zen itsustasuna azpimarratu zituela. Eta hala ere, Galesko Printzea erakusketa ikustera joan zen . «Esan gabe doa ez zela ezer saldu», bukatzen du Joyantek. 1896 urtera arte ez zuen bakarkako lehen erakusketa egin, baina hiru urte lehenago erdibana egin zuen Charles Maurinekin, eta Edgar Degas joan zen ikustera («Lautrec, on voit que vous êtes du bâtiment»). Erlatiboa; saldu ez saldu, Degasen hitzak eztia zitzaizkiokeen.\nArrakastaren lelo honen beste ikuspegi bat hartzeko ariketa interesgarria da, bestalde, Salon ofizialeko sarien zerrenda errepasatzea. Honela ikusten dugu 1889an, esate batera, M. Dagnan-Bouveret izan zela Ohorezko Domina, eta Guay, Baschet, Berthelon, Boutigny, Gilbert, Outin, Montenard, Deyrolle, Loustanau, Vollon  eta horiek bezalako ezezagun ilustre batzuk irabazi zituztela urte hartako Salongo dominak. Erronka egiten diet, ez publiko zabalari, ez, baizik eta arte-lizentziatu ospetsuenei horietako bakoitzari buruzko bi hitz esan ezetz —entziklopedia edo apunteak errepasatu gabe, noski—; doktore tesia 1889ko Salonaz egin duenik bada, irabazi egingo dit apustua. Gainerakoan, nekez.\nLautrecek epaimahaiko guztiak ergelak zirela uste zuen . Zer arraio, onartu beharko da behingoz ez zuela arrazoi falta. Herra eta arrankunea ez zuela falta izango egia dateke, baita ere. Pinturaren mundu ofizialak beti itxi zizkion ateak; barregarria gertatzen da, gaur egun, Salonerako aukeraketa egiten ari ziren kritikari, irakasle eta pintore horiek guztiak argazkietan ikustea. Txisteradunak gehienak, bakoitza bere makilarekin, makila altxatuz egiten zen bozketaz erabakitzen baitzen zer koadrok pasatzen zuen galbahea. Benetan giro berezia sortzen omen zen Salonaren inguruan: azken unean obra ematera joaten ziren margolari presatuak, ikusle eta begiluzeen ikusmina, mesede eta entxufatuen zerrenda diskretuki errepasatzen aritzen ziren epaimahaikideak... Ikusgarri aparta bide zen .\nHitz batez, Lautrecek, kabaretetan, tabernetan zein bere kondizio bereko margolarien artean eduki zuen egiazko arrakasta. Erosleen zirkuluek ez zuten gehiegi maite izan, kritika, orokorrean, kontra eduki zuen —alde zirenak, Fénéon, Alexandre... ale kontatuak ziren— eta pinturaren inguru ofizialek bizkarra eman zioten. Ez zen maldito bat izan bere gizartean, artista zen aldetik bederen, baina ukaezina da aldareetara ere ez zutela goratu.\nArrakasta erlatiboa da beti.\n Charles Baudelaire: Salones y otros escritos sobre el arte. Visor, Madrid, 1996.\n Danièle Devynck: Toulouse-Lautrec.\n Arnold Hauser: Historia social de la literatura y del arte, III. liburukia. Guadarrama, Madrid, 1980.\n El País, 1988-XI-6. La Fotografía, una guerra contra el tiempo izeneko artikulutik hartua.\n Jules Renard: Journal 1887-1910, Paris, 1984. Julio Ollero Editorren liburuan aipatua, Anne Roqueberten artikuluan.\n Thadée Natanson: Un Henri de Toulouse-Lautrec. École Nationale Supérieure des Beaux-Arts, Paris, 1992. «Le vieux con!», bertan halaxe dago idatzirik. Pasartea behar bezala ulertzeko, ez galdu bistatik Tapié Lautrecen lehengusua zela, eta gogoratu berriz, aipatzen den 'kondea' artistaren aita dela, noski.\n Ikus, esate batera, Chat Noir, 1892-IV-2.\n Idem, «accueil assez hostile». Maurice Joyantek ere berdin: «La critique londonienne fut choquée et n'y comprit rien».\n Diotenez, Galesko Printzea erakusketa ikustera joan eta Lautrec bertan omen zegoen, baina lo seko. Printzeak lotan lasai segi zezala agindu omen zuen. Printzea joanda, esnatu zelarik, gertatutakoa kontatu ziotenean, «hori tipo sinpatikoa!» esan omen zuen Lautrecek.\n L'Art Français. Revue hebdomadaire illustrée, 1889-VI-8. Aldizkari honek, alez ale, urte bakoitzeko dominen berri eta haiei dagokien laminak eskaintzen ditu.\n Herbert Schimmel, aipatu liburua. Besteak beste, 316 zenbakiko gutunean bada adibidea: «...epaimahai ergel bat, epaimahai guztiak bezain ergela...».\n Honetaz artikulu interesgarria bada, Maria & Godfrey Blunden: Diario del Inpresionismo. Destino, 1997. Daumierrek gai horri buruz egin ilustrazioak erreproduzitzen dira.


Eskualdeko bost gaztagile saritu dituzte - Tolosaldea - Tolosaldeko ataria\nEskualdeko bost gaztagile saritu dituzte\nIrati Saizar Artola 2019-11-01 19:59\nAmezketa, Asteasu, Berastegi, Orendain eta Tolosako bost gaztandegi saritu dituzte Munduko Gazta Lehiaketan; denera 3.804 gazta lehiatu dira eta sari guztietatik hamar domina iritsi dira eskualdera\nUrriaren 19an eta 20an ospatu zen World Cheese Awards lehiaketa, munduko gazta txapelketa garrantzitsuena, hogeita hamabigarrenez. Aurten, Italiako Bergamo hiriak hartu du txapelketa eta, denera, 42 herrialdetako 3.804 gazta aritu dira lehian; tartean izan dira eskualdeko hainbat gaztandegi.\nAurtengo edizioko irabazlea River Blue izan da, Oregongo Rogue Cremaryk egina: behi esnearekin egindako gazta urdin bat, organikoa. Lehendabizikoz irabazi du Munduko Gazta Lehiaketa Ameriketako Estatu Batuetako gazta batek.\nIrabazle nagusiaz gain, Tolosaldeko bost gaztandegi izan dira sarituak: Amezketako Larte, Asteasuko Goine, Berastegiko Gazpio, Orendaingo Zelaieta eta Tolosako Martin Txiki.\nLarte gaztandegiko Arantxa Garaiburu berastegiarrak Amezketan ekoizten du gazta. 2008an hasi zen gazta ekoizten eta ordutik sari ugari lortutakoa da. Besteak beste, txapelketa horretako Super Gold edo urrezko sari gorena irabazi zuen 2010ean. Aurtengo edizioan bi domina eskuratu ditu, zilarrezkoa bata eta brontzezkoa bestea. Sariak «gustura» hartu ditu Garaiburuk: «Saria irabazteak ezagutzera eramaten gaitu eta hori ona da». Txapelketara lau gazta aurkeztu zituen: Idiazabal ketua eta naturala, gazta urdina eta gazta zapala deiturikoa.\nAsteasuko Goine gaztandegiak ere maiz parte hartu du mundu mailako txapelketan. 11 urte daramatzate gaztagintzan buru-belarri lanean, eta aurtengo txapelketan domina bat eskuratu dute: brontzezkoa. Iaz, urrea eskuratutakoak dira heldutako ardi gaztagatik eta brontzea lortu zuten jatorrizko izendapenaren sailean.\nJose Inazio Ugartemendia berastegiarraren Gazpio gaztak lortu ditu eskualdeko domina gehien: urrezko bat, bi zilarrezko eta brontzezko bat. Bost gazta aurkeztu dituzte eta horietatik lauk lortu dute saria: «Oso pozik gaude, izan ere, gazta ekoizten lau urte daramatzagu oraindik, eta umiltasunez lanean jarraitzeko ilusioa eman digu», esan du Ugartemendiak. Urtean bi tona baino gutxiago ekoizten duen gazta onduan lortu dute urrezko domina; zilar bat, berriz, gazta onduan, eta beste zilarra Idiazabal kategorian; brontzezkoa jatorrizko izendapenaren sailean jaso dute.\nOrendaingo Zelaieta baserrikoek iaz ere lortu zituzten bi domina, eta aurten ere sari kopuru bera irabazi dute: bi brontzezko domina. Lau urte daramatzate sariketan parte hartzen, eta «nahiz eta zail samar ikusi, beti izaten dugu tokatzeko ilusioa». Neguan zehar egindako lanaren «saria edo emaitza» dela dio Maider Murua gaztagileak. Denera lau gazta aurkeztu dituzte aurtengo edizioan: bi mendiko, Aralarkoak, eta beste bi apirilean egindakoak. Oraindik, ordea, ez dakite zein gazta izan diren sarituak.\nEra berean, pasa den asteburuan ospatu zuten Ardiki Eguna, Zaldibian, eta Aralarko Gazta Txapelketako lehen saria irabazi zuen Zelaietak. Sari horrekin ere, «pozik» agertu da Murua.\nTolosako Montezkue auzoko Martin Txikik brontzezko domina bat eskuratu du aurten. 2007. urteaz geroztik, urtero irabazi dute sariren bat lehiaketa honetan, urte batean izan ezik. «Beti da garrantzitsua sari bat irabaztea», dio Tere Olano gaztagileak. Azken urteetan bezala, aurten ere, hiru gazta aurkeztu dituzte: gazta gogor bat, erdi mailakoa, bestea, eta jatorrizko izendapenekoa, hirugarrena. Hogei urte daramatzate gaztagintzan, eta, egun, gazta guztiak eskuz egiten ditu Olanok: «Teknologiarik oraingoz ez dut sartu, gutxienetakoa izango naiz agian».\nEkonomia Amezketa Asteasu Berastegi Orendain Tolosa


topic_facet:"Mekanizazioa (Heziketa Zikloa). Erdi maila" topic_facet:"Instalazio domotikoen eta automatikoen konfigurazioa (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" topic_facet:"Automatismo Elektrikoak, Pneumatikoak eta Hidraulikoak (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Instalazio domotikoen eta automatikoen konfigurazioa (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Proposatutako gaia: Automatismo Elektrikoak, Pneumatikoak eta Hidraulikoak (Modulua)\nAutomatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazio-teknikak (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Sistema automatizatuak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


Aldebiko harremanak - Kanpo harremanak - Lehendakaritza - Eusko Jaurlaritza - Euskadi.eus\nAkordio honeek, era berean, nazioarteko –eta, zehazki, Europako– bazkide estrategikoen sarea sortzearen aldeko erronkaren barruan sartzen da. Hala, eragina izateko gaitasuna areagotuko da, eta, horrekin batera, Euskadiko interesak hobeto defendatuko dira kanpoan.\nEremu geografiko estrategiko horiek aukeratzean, Eusko Jaurlaritzaren asmoa da Euskadiko sektore anitzetako interes asko barne hartzen dituzten eremuak aukeratzea. Jaurlaritzak kanpoan abiaraziko ditu datozen urteotan ekimen gehienak.\nKanpo Harremanetarako Estrategiak eta Basque Country Estrategiak aukerako esparru geografiko lehentasunezkotzat hartzen dituzte Bavaria eta Flandria, besteak beste.\nLankidetza-hitzarmena: Eusko Jaurlaritzak eta Bavierako Gobernuak lankidetza-hitzarmena sinatu zuten 2014ko uztailaren 2an, interes orokorreko arloetan harremanak sendotzeko eta lankidetza indartzeko asmoz.\nAkordioak lankidetza-esparrua ezarri du, eta hortik sortuko dira sektoreko aldebiko harremanak. Bi eskualdeen asmoa da aldebiko harremanetan sakontzea, interes orokorreko hainbat arlotan lankidetzan aritzeko. Zehazki, honako hauetan oinarrituko da lankidetza hasiera batean: ikerkuntza, garapen eta berrikuntza; industria-politika eta horren barruko sektore adierazgarrienak, hala nola automobilgintza, manufaktura eta makina-erreminta; ingurumena eta energia; lanbide-heziketa, eta barne-segurtasuna eta poliziaren lankidetza.\nElkar Ulertzeko Memoranduma: Eusko Jaurlaritzako lehendakari Iñigo Urkulluk eta Flandriako ministro-presidente Jan Jambonek elkar ulertzeko memorandum bat sinatu zuten Gasteizen, 2021eko azaroaren 15ean, dauden alde biko harremanak sendotu eta areagotzeko eta lankidetza-arlo berriak ezartzeko.\nMemorandumak sendotu egin nahi ditu lehendik zeuden kontaktuak eta harremanak, 2015eko ekainaren 1ean Iñigo Urkullu lehendakariak eta Geert Bourgeois Flandriako ministro-presidenteak Bruselan (Belgika) sinatutako Intentzio Adierazpenean jasota zeudenak; harreman instituzionalak eta sektorialak (ingurumena, sormen- eta kultura-industriak, etab.). Eta, aldi berean, lankidetza-bide berriak irekitzea digitalizazioan, datu estatistikoen tratamenduan, genero-berdintasunean, ekonomia urdin jasangarrian eta abarretan, eta bi lurraldeen arteko lankidetza sustatzea, eskualdeek Europar Batasunaren etorkizunean parte har dezaten bultzatzeko.\nLankidetza Hitzarmena: Iñigo Urkullu Eusko Jaurlaritzako lehendakariak eta Carwyn Jones Galeseko Gobernuko Ministro Nagusiak izenpetu zuten Cardiff-en (Erresuma Batuan) 2018ko uztailaren 12an Lankidetza Hitzarmen bat bi aldetako harremanak indartzeko eta areagotzeko.\nHitzarmenak bultzatuko du orain arteko harremak sendotzea eta zabaltzea, praktika onak trukatzea, lankidetzarako aukera berriak aztertzea eta proiektu berriak garatzea hainbat alorretan: mugikortasunean eta garraioan; ingurumenean eta aldaketa klimatikoan; teknologian, berrikuntzan eta lehiakortasunean; itsas energian; nekazaritzako elikagaien industrian; hezkuntzan eta prestakuntzan; estrategian eta zerga politikan; osasunean eta negozioetarako aukeretan, besteak beste.\nLankidetza Instituzionalerako Memoranduma: Eusko Jaurlaritzako lehendakari Iñigo Urkulluk eta Korsikako presidente Gilles Simeonik Memorandum bat sinatu zuten 2021eko apirilaren 13an, lankidetzarako kanal egonkor eta formal bat ezartzeko eta aldebiko harremanen garapena bultzatzeko.\nMemorandumak alderdien hainbat jarduera-eremu jasotzen ditu, hala nola euskararen eta korsikeraren hizkuntza-normalizazioa, atzerrian bizi den diasporarekiko edo kolektibitatearekiko harreman-politikak eta Europako gaien esparruko lankidetza, estatuz azpiko erakundeek Europar Batasuneko gobernantza- eta erabaki-prozesuetan duten eginkizuna aldarrikatzeko.


AGURRIK EZ, LASTER ARTE BAIZIK! | Orioko Herri Ikastola\nAGURRIK EZ, LASTER ARTE BAIZIK!\nGuraso, lankide, ikasle eta ikastolakide estimatua,\nAtzoko Ez-Ohiko Batzarrean adierazi bezala, zuzendari lanetan ez naiz arituko hemendik aurrera. Hori dela-eta, zorrien ipuin eta bertsoetarako “bakarrik” erabiltzen den ohar-boletin hau erabili nahi nuke eskerrak emateko.\nIkastolan 25. ikasturtea egitera noan honetan, horietatik 13tan zuzendari aritu naiz. Buruan kolpea hartu eta euskara ahaztu zuen ingeleseko irakasle izatetik, bestelako burukomin eta bihotz-min izatera. Baina beti izan dut memoria selektiboa, horregatik momentu mingotsak ahaztu eta une gozoak bakarrik ditut gogoan: nire ondoan nirekin batera lanean aritu diren pertsona guztiekin egindako irri eta algarak, muxu eta besarkadak, elkarrekin partekatutako emozio sakon eta sarkorrak.\nJakin badakit denekin ez nuela asmatuko, ziur naiz mina ere eragingo nuela egindako edo esandako zerbaitekin. Pertsona guzti horiei bihotzez sentitzen dudala esan nahi diet, atzera egin eta konpontzeko aukera banu, edozer emango nukeela min hori sendatzen ahalegintzeko.\n2002an zuzendari kargua hartu zuen pertsona 17 urte beranduago pertsona hobeagoa egiten lagundu duten guzti guztiak eskertu nahi nituzke: hasi Udalean lankidetzan aritu naizen alkate eta zinegotzietatik, herriko eragileak, Ikastolako guraso, ikasle eta lankideak, Artezkaritza Kontseilukideak, batik bat, lehendakari guztiak: Pello, Eneko, Jokin, Gema, Jokin… Anuska eta Nerea. Erria txikota egin genuen, baina lagunarteko sokarik ez da etengo.\nHala ere, hitzak falta zaizkit zuzendaritza taldean nirekin aritu diren lagun guztiak eskertzeko: Joanito, Usoa, Arantxa, Leire, Marisa, Iñaki Z, Iñaki B, Jon R., Amaia U., Karlos, Jaione, Imanol, Jaime, Jasone eta Eneritz. Elkarrekin pasatako momentu gogoangarriak nire altxorren kutxan eramango ditut betirako (hartzik ez dut ehizatuko, zezena baita dena): mila-miloi esker hain ondo zaindu eta babesteagatik.\nDatorren taldea bikaina da, zoragarria, lankide prestuak eta ongi prestatuak, lanerako sekulako gogoa dutenak, Ikastola bizi-bizi barruan daramatenak. Babestu eta zaindu ditzagun guztion artean, mesedez.\nAgurrik ez, bidean topatuko gara, Ikastolaren uheran, gure-nire bihotzeko Ikastolarenean.\nZigor Saizar Uzin


Irekia Eusko Jaurlaritza - Gobierno Vasco :: 2018ko Akitania-Berria Euskadi Nafarroa Proiektu-deialdiaren 1. Saioa\n19 proiektuen hautaketa\nEuroeskualdeko Lantalde Eragilea 400 000€-z hornitutako 2018ko Akitania-Berria Euskadi Nafarroa Proiektu-deialdiaren esparruan aukeratutako proiektuetako zerrenda ezartzeko elkartu zen pasaden uztailaren 20an. 19 proiektu aukeratu dira kulturaren, gazteriaren eta gazteen mugikortasunaren, heziketaren, eleaniztasunaren eta kirolaren eremuetan, 2014-2020ko Plan estrategikoan jarritako lehentasunak.\nEremu kulturalean, 2018ko hautaketak dantzaren, antzerkiaren eta musikaren inguruko kolaborazioak animatzea eta indartzea baimendu du.\nGazteriaren eta haien mugikortasunaren proiektuak hautaketan presente daude : ikasleen arteko elkartrukeei buruzko proiektuak.\nMugaz-gaindiko kirol praktikak sustatzen dituzten prioiektuak ere hautatu dira, errugbiaren eta txiteraren inguruko bi proiektuen bitartez.\nAzkenik, Euroeskualdeako hizkuntzen ikasketa eta erabilera lehentasunezko mantentzen dira euskararen eta okzitaniarraren garapenarekin erlazionatutako hainbat proiekturekin.


333 bytes added , Duela 5 urte\n21:39, 8 urtarrila 2015ko berrikusketa (aldatu)\n'''Osakidetza - Euskal Osasun Zerbitzua''' (edo besterik gabe '''Osakidetza'''<ref>Osakidetzaren webgunea: [http://www.osakidetza.euskadi.net/v19-osk0003/es/contenidos/informacion/osk_organizacion_todo/es_org_osk/organizacion_c.html ''Antolaketa'']</ref>) []an [[Carlos Garaikoetxea Urriza|Carlos Garaikoetxea]] orduko lehendakariak [[Espainiako Gobernua]]k [[Eusko Jaurlaritza]]ri Osasun konpetentzia igarotzean sortu zen [[Euskal Autonomia ErkidegoErkidegoa|Euskal Autonomia Erkidegoko]]ko osasun zerbitzu publikoa da. Arduradun nagusia [[Eusko Jaurlaritza]]ko Osasun Sailburua da.\n== Egoitzak ==\n=== Arabako eskualdea ===\n* '''Iparraldea-Legutiano'''ko Zentroak: [[DuranaDura]]na, [[Legutio]], [[Otxandio]] eta [[Ubide (Bizkaia)|Ubidea]].\n* ''Ibarrak II'': [[Bastida (Araba)|Bastida]], [[Berantevilla]], [[Rivabellosa]], [[Urizaharra]] eta [[Zanbrana]].\n* [[Arrasate]]ko zentroak: Arrasate eta [[Aramaio]].\n* [[AzkoitiAzkoitia|Azkoitiko]]ko zentroa.\n* [[AzpeitiAzpeitia|Azpeitiko]]ko zentroak: Azpeitia eta [[Errezil]].\n* [[Beasain]]go zentroak: Beasain, [[Idiazabal]], [[Mutiloa (Gipuzkoa)|Mutiloa]], [[Ormaiztegi]], [[Segura]] eta [[Zegama]].\n* [[Bergara]]ko zentroak: Bergara, [[Antzuola]] eta [[Elgeta]].\n* [[Eibar]]ko zentroa.\n* [[Elgoibar]]ko zentroak: Elgoibar, [[Mendaro]] eta [[Soraluze]].\n* [[ErmuErmua|Ermuko]]ko zentroak: Ermua eta [[Mallabia]].\n* [[Ibarra]]ko zentroak: Ibarra, [[Berastegi]] eta [[Lizartza]].\n* [[Lazkao]]ko zentroak: Lazkao, [[Elbarren (Ataun)|San Martin (Ataun)]], [[San Gregorio (Ataun)]] eta [[Olaberria]].\n* [[Legazpi]]ko zentroa.\n* [[Oñati]]ko zentroa.\n* [[Tolosa]]ko zentroa.\n* Torrekuako zentroa ([[Eibar]]).\n* [[Villabona-Amasa]]ko zentroak: Villabona-Amasa, [[Anoeta (argipena)|Anoeta]], [[Irura]] eta [[Asteasu]].\n* [[Leintz]]eko zentroak: [[Eskoriatza]] eta [[Aretxabaleta]].\n* [[Zumarraga]]ko zentroak: Zumarraga eta [[Ezkio-Itsaso]].\n=== Gipuzkoako Ekialdeko eskualdea ===\n* '''[[Donostia]]'''ko Zentroak: [[Parte Zaharra (Donostia)|Alde Zaharra]], [[Altza]], [[Amara (argipena)|Amara]]-Berri eta Amara-Zentroa, [[Bidebieta]] - [[Egia (Donostia)|Egia]], [[Gros]], [[Intxaurrondo (auzoa)|Intxaurrondo]], [[Loiola (Donostia)|Loiola]] eta [[Ondarreta]].\n* '''[[Errenteria]]''' - '''[[Lezo]]''' - '''[[Pasai Donibane]]'''ko Zentroak: [[Beraun]], [[Iztieta]], [[Lezo]] eta [[Pasai Donibane]].\n* '''[[Hernani]]'''- '''[[Astigarraga]]''' - '''[[Urnieta]]'''.\n* '''[[Hondarribia|Hondarribiko]]''' Zentroa.\n* '''[[Irun]]'''go Zentroak: Dunboa eta Irun-Erdialdea.\n* '''[[Lasarte-Oria|Lasarte]]''' - '''[[Usurbil]]'''.\n* '''[[Oiartzun]]'''go Zentroa.\n* '''[[Pasai Antxo]]'''ko Zentroa.\n* '''[[Lekeitio]]'''ko Zentroak: Lekeitio, [[Amoroto]], [[Aulesti]], [[Ea (udalerria)|Ea]], [[Gizaburuaga]], [[Ispaster]] eta [[Mendexa]].\n* '''[[Gorliz]]'''- '''[[Plentzia]]'''ko Zentroak: Andra Mari, [[Andraka]], [[Armintza]], [[Barrika (herria)|Barrika]], Gorliz, [[Lemoiz]] eta Plentzia.\n* '''[[Mungia]]'''ko Zentroak: [[Arrieta]], [[Bakio]], [[Botiola]], [[Fika]], [[Fruiz]], [[Gatika]], [[Laukiz]], [[Maruri-Jatabe|Maruri]], [[Meñaka]] eta Mungia.


Poltsiko laua Udako Ocean basque - Créations Jean-Vier\nHasierako orriaBagajea Poltsiko laua Udako Ocean basque\nPoltsiko laua Udako Ocean basque\nEzagutu gure Udako bilduma berria, gure ekipaje eta osagarrien bildumako bertsio oso koloretsua eta grafikoa. Sorta hau Marika Giacinti artistarekin lankidetzan gauzatu da. Grafiko hau oso estetiko eta pixka bat inozoa da, itxura alaia eta artistikoa ematen du poltsiko lauak. Pastel moderno eta bigunak nahasten ditugu.\nUdako produktu sorta honetan, produktu sorta zabala eskaintzen dugu: poltsak, poltsak, kuxinak, zintzilikaria eta eskuoihalak. Bi koloretako kapsula-bilduma hau, itsas urdin bat eta gorri ia gortina markatzen dute. Kotoizko ehuna oso atsegina da, Oekotex ziurtagiria, eta bere sinpletasunak euskal oihalaren benetako mihise baten irudia ematen du.


Siriari buruz agentzia bidez iristen diren albisteekin zuhurtziaz jokatzeko gomendioa, atzo, Elgetan - Elgeta - Goiena.eus\nSiriari buruz agentzia bidez iristen diren albisteekin zuhurtziaz jokatzeko gomendioa, atzo, Elgetan\nLarraitz Zeberio 2019-05-15 13:35\nAritz Saidi Olaortua Siriari buruz, atzo, Elgetan.\nSiriaz eta bertako erresistentziaz jardun zuten atzo, Elgetan. EH Bilduk gonbidatuta hitzaldia egin zuen Aritz Saidi Olaortua antzuolarrak. Udaletxeko areto nagusian egin zuen agerraldia 35 bat lagunen aurrean.\nHitzaldiari hasiera emateko entzuleak kokatu nahi izan zituen Aritz Saidik. Hala, Siriaren kokapenaz, biztanleriaren ezaugarriez, dituen baliabide naturalez eta herrialdeko erregimen politikoari buruz hitz egin zuen.\nAzaldu zuen zortzi urteko gerrak 600.000 hildako eragin dituela, eta 22 milioi biztanletik 4 milioik Siriatik kanpora errefuxiatu behar izan dutela eta herrialde barruan 8 milioi desplazatu daudela.\nHerrialdea guztiz suntsitu duen gerraren atzean arrazoi inperialistak daudela adierazi zuen, eta hedabideen bitartez iristen den informazioa interesatua dela azpimarratu zuen. Hainbat adibide aurkeztu zituen, Elgetan.\nSiria jomugan ipini zuen gertaera nagusien artean aipatu zuen 2007an Persiar Golko inguruan egindako aurkikuntza: munduko gas poltsa handiena.\nGas poltsa horren ustiaketarako eta gas horren Europarako garraiorako egindako bi proiektuen artean Estatu Batuek babestutakoa ez aukeratzeak ekarri dio Siriari hondamendia Saidiren esanetan. Horrek eta Siriako erregimena antisionista izatea, besteak beste; izan ere, erresistentzia mugimendu askoren sostengu izan dela ekarri zuen gogora Saidik.\nOso kritiko agertu zen teorian laguntza humanitarioa eskaintzera joaten diren hainbat erakunderekin –Kasko Zuriak, besteak beste–, eta gurera agentzia bidez iristen diren albisteak irakurtzerakoan kritiko izateko ohartarazi zuen.


100.000 lagunek baino gehiagok erabiltzen dute CLNet doako aplikazioa LABORAL Kutxan sartzeko - Laboral Kutxa Prentsa aretoa\nFebruary 12, 2014 -an argitaratua Laboral Kutxa(e)k\nEntitateak 110.000 erabiltzaile baino gehiago ditu Banka Mugikorrean.\nAndroid eta iOS (Iphone eta Ipad) dira sistema eragile erabilienak, eta horien atzetik Blackberry.\n2014ko otsailaren 12a. LABORAL Kutxaren linea bidezko bankan izena emanda duten 250.000 erabiltzaileetatik 110.000 baino gehiagok LABORAL Kutxaren Banka Mugikorraren bidez egiten dituzte eragiketak. Duela bi urte jarri ziren abian iPhone, Android, iPad eta BlackBerry mugikorretarako app-ak, eta ordutik hona entitateak horien erabilera bikoiztea lortu du, bezeroek kanal anitzak erabiltzeko joera sendotuta.\nSmartphoneen erabilera eta teknologia berrien garapena dira banka mugikorraren hazkundearen oinarrietako bat. Entitatearen datuen arabera, erabiltzaileen % 46,17 Android sistema eragilearen bidez sartzen dira online bankara, % 24,79 iPhone bidez, eta % 22,48, berriz, iPad erabilita. BlackBerry dutenak erabiltzaileen % 1,52 izan dira 2013. urtean.\nBestalde, aplikazio hori ez duten bezeroek LABORAL Kutxaren online bankaren bidez eragiketak egiten jarrai dezakete honako helbide honetatik: https://mobi.laboralkutxa.com, mugikor guztietan erabil baitaiteke.\nDatuek adierazten dutenez, 2013an Banka Mugikorra erabili zutenen % 33k kontsultak eta finantza-eragiketak egin zituzten (batez ere transferentziak eta intsuldaketak), eta % 67k, berriz, banku-kontsultak bakarrik burutu zituzten.\nBanka elektronikorako sarbide-datuari dagokionez, 2013an kontsultak eta eragiketak Internet bidez egin dituzten erabiltzaileen artean % 30,8k dio telefono mugikorra erabili zuela horretarako, % 37,6k ordenagailua eta % 47,5ek tableta.\nLABORAL Kutxa zure mugikorrean\nBanka mugikorra erabiltzearen abantailen artean erosotasuna eta azkartasuna nabarmentzen dira, eragiketak minutu gutxitan gauzatzen baitira. LABORAL Kutxaren kasuan, aplikazioa behera kargatu duten erabiltzaile guztiek eskura dute Norbolsaren burtsa-informazioa, GPSaren bidez hurbilen dituzten kutxazainak aurki ditzakete, sukurtsalen ordutegiak ikusi, LABORAL Kutxaren albisteen berri izan gizarte-sareen bidez, hizkuntza alda dezakete edo enpresarekin harremanetan jarri, beste hainbat zerbitzuren artean.\nBezero izanez gero, LABORAL Kutxak aukera ematen du aplikazio beraren barruan atal gehiagotara sartzeko. NAN edo multi txartelaren bidez, bezeroek eskura izango dute euren informazio konfidentziala, besteak beste, saldoak eta kontu-mugimenduak, txartelekin egindako eragiketak eta eskuragarri diren saldoak, transferentziak burutu ditzakete eta baita mugikorra kargatu ere.\nGainera, aplikazioari esker, aplikazioa bera puntua daiteke eta balizko akatsen berri eman, plataforma bakoitzaren arabera, kanal anitzeko sistemarekin aurrera jarraitze aldera.\nAplikazioak behera kargatzeko\nZerbitzari bakoitzaren plataformetatik doakoa da aplikazioak behera kargatzea iPhone, iPad, Android edo BlackBerry erabiltzen dutenentzat: App Store (iPhone eta iPad), Play Store (Android) edo App World (BlackBerry).\naplikazioak Banka Mugikorra CLNet @eu Laboral Kutxa @eu mugikorra


Martxoaren 8rako grebara deitu dute Ipar Euskal Herriko sindikatuek | Gizartea | Berria\nIpar Euskal Herriko sindikatu nagusiek (LABek, CGTk, Solidairesek eta FSUk) greba deialdia egin dute Martxoaren 8rako, eta mugimendu feministak ere bat egin du lanuztearekin. Aitzineko urteetan Hego Euskal Herrian ere egin bezala, zaintza lanak ikusarazi nahi dituzte greba deialdiarekin. LABek, erraterako, sektore feminizatuen «duintasuna eta aitortza» galdeginen ditu.\nMugimendu feministak eguerdirako deitu du protesta nagusira: Baionako ospitaletik hasiko dute manifestazioa, 12:00etan, eta Merkatuko Plazaraino eginen dute ibilbidea, tartean hainbat hitzartze eginda. Horietan «krisi sanitario, ekonomiko eta sozialaren biktima izan diren emazteak» omenduko dituzte, eta «Frantziako Estatuak, kapitalismoak, Frantziako Hezkuntza Ministerioak eta Elizak» emakumeen aurka egindako «bortizkeriak» salatuko dituzte.\nBagera, Emazteek Diote, Ipar Euskal Herriko Asanblada Feminista, Itaia, PAF, Planning Familial eta Zutik taldeek egin dute karrikara ateratzeko deia, elkarrekin. Nabarmendu dute 2021ean ere «bortizkeria sexistak, sexu erasoak eta zapalkuntza ekonomiko eta instituzionalak jasaten» dituztela emakumeek, eta diskriminazio horiek handiagoak direla emazte migranteen kasuan. Mugimendu feministak ohartarazi duenez, halaber, emakumeen «gorputzari begirako erabakiak hartzeko eskubidea» ez da «erabatekoa» oraindik, haurdunaldi lagunduari buruzko eztabaidak lekuko. Soldata arrakala ere gaitzetsi dute, eta salatu dute etxeko eta zaintza lanak «emakumeon gain» direla gaur-gaurkoz, «hein handi batean». «Generoan oinarritutako hezkuntzak sistema betikotzen» duela ere deitoratu dute, «heteronormatibitatearen zerbitzuko delarik».\nCOVID-19aren pandemiaren testuinguruan emazteak «ikusezinak» direla salatuko du mugimendu feministak: «Koronabirusak sortutako krisiak argiki frogatu du emazteok ikusezin egiten gaituztela, nahiz eta jendartean beharrezkoak diren arloetan gehiengoa izan. Diskriminazioak etengabekoak dira, sektore horietan bereziki».\nLAB sindikatuaren hitzetan ere, emakumeek egiten dituzten lanek «sostengatzen» dituzte bizitzak, eta hori salatu eta ikusarazteko egin dute grebarako deialdia astelehenerako. Sektore feminizatuetan lan baldintzak hobe daitezela eskatuko dute; LABen ustez, horrek ekarriko bailuke jarduera horien zinezko aitortza.\nM8ko protestarako eskubidearen alde egin du Zupiriak


304951 - IRALE\nKontuz izan: badago lokuzio hori euskaraz?\nEz. Baina badira kontu izan eta kontuan izan, zein bere esanahiarekin.\n1/ Hainbat lokuzio eraiki dira kontu izenaren gainean, baina ez zuk aipatu diguzuna. Hona Elhuyar hiztegitik ateratako zerrenda bat:\n· -i kontu hartu: Zaindu, begiratu. Egokia izan liteke gaizkile horri etengabe kontu hartzea, ez ditzan errepikatu lehengo delituak.\n· kontu atxiki (Ipar Euskal Herriko hizkeretan): Aintzat eduki. Lukuztar hautetsiak hitz-emaiten du jendearen ikusmoldeaz kontu atxikiko dutela departamenduan afera aitzinera pusatzeko tenorean.\n· kontu eduki: Erne egon. Kontu eduki behar da piperrak eta saltsa lehor ez daitezen.\n· kontu egin: 1 Kasu egin, arduratu. Umekeria hutsa zelakoan, ez zion konturik egin lehenbizikoan. 2. (Subjuntibozko eta aginterazko adizkiekin) Demagun, ema dezagun. Kontu egizu ezen orain berrogei urte dituzula, hogei izan beharrean. 3. Zaindu, begiratu. Bere zaldiari arretaz kontu egiteko esan zion ostalariari.\n· kontu hartu: Azalpenak eskatu. Zilegi al da ikasleari ikastetxetik kanpo edo eskola orduetatik kanpo egiten duenagatik kontu hartzea?\n· kontu izan: Argi, erne, kontuz ibili. Kontu izan behar da legeak gauzen berezko izatearen kontra ez egiteko.\n· kontu/kontua(k) atera: Kalkulatu; zerbaitetik halako ondorioa atera. Komeni da ezkondu aurretik kontuak ateratzea, bikoteak banandu behar badu zer gerta litekeen.\n· kontu/kontua(k) eman: Zerbaiten azalpena edo arrazoiak eman. Udabiltzan egin zuten lanari buruz kontuak eman beharko dizkiote Amorotoko alkateak, Pasaiako, Andoaingo eta Dimako alkate ohiek, sei zinegotzi ohik eta bi presok.\n· kontua(k) garbitu: Zorrak kitatu, zorrak berdindu. Alabaina, nolabait esateko, zuk eta biok badugu konturik garbitzeko, ausardia barkatzen badidazu.\n· kontuak egin: Irabazien eta xahutzeen zenbatekoa kalkulatu. Horretarako, urteroko kontuak egin behar ditu, eta horietan erakutsi behar du aurrez aipatutako jarduera nola egin duen.\n· kontuak bihurtu/errendatu: Zerbaiten azalpena edo arrazoiak eman. Hil behar dutela eta hil ondoan kontu errendatu behar dutela ohartzen eta pentsatzen.\n· kontuak esan: Berbetan jardun, hizketan ibili, elkarrizketan ari izan. Jexux etxean egoten den bezala zegoen hura ere han, telebista aurrean zuela kontuak esaten eta entzuten, gaueko futbol partiduaren zain.\n· kontuak eskatu: Egindako zerbaiten azalpenak eskatu. Eta erantzukizuna harena den arren, PSOEri inork ez diola konturik eskatu uste du, «doan» atera zaiola.\n· kontuak galdetu/galdegin (Ipar Euskal Herriko hizkeretan): Egindako zerbaiten azalpenak eskatu. Nagusia etxera itzuli zen eta morroiei kontuak galdetu zizkien.\n· kontuak hartu: Egindako zerbaiten azalpenak eskatu. Kontuak hartu dizkidate [...] euskal idazle bakoitzari liburu batean opa nizkion edo ez nizkion lerroak direla eta.\n· kontuan eduki/izan: Aintzat eduki. Irakurleak kontuan izan gabe idazten dute zenbaitek.\n· kontuan egon: Erne egon. Martin Txiki kontuan egoten zen deabruak noiz ereiten zuen artoa.\n· kontuan erori/jausi: Zerbaitez konturatu, jabetu. Lagun maitia, nola etzera / kontuan jausi gaurdaño, / bei batek esne geiago dula / amar idi parek baño?\n· kontuan hartu: Gogoan hartu, gogoan izan. Hark ez zuen kontuan hartzen gu ere hara joango ginela.\n· kontuan jarri/ipini: Gaztigatu, abisatu. Osaba kontuan jarri nuen arriskutsua izango zela ezkutalekua egun hartantxe uztea.\n· kontura erori/jausi: Zerbaitez konturatu, jabetu. Begiratu bat egin orduko, kontura erori naiz horrela izan behar zela.\n· kontuz ibili: Argi ibili, erne ibili. Halakoetan badago gu gaizki aritzeko aukera, partida arriskutsuak dira, eta kontuz ibili beharko dugu.\n2/ Beste alde batetik, kontuz adizlaguna da (arretaz, artarekin direlakoen sinonimoa), eta printzipioz edozein aditzekin joan daiteke (zentzua izanez gero, jakina). Adibide gutxi batzuk ekarriko dizkizugu hona:\nEntzun kontuz / Bizi gaitezen kontuz / Orduko idazleek kontuz erabili zituzten hitz asmatu berriak / Kontuz gidatzeko gomendatu zuten, batez ere bigarren mailako errepideetan / Kontuz emandako pauso bakoitzak ozen egiten zuen oihartzun horma itzaltsuetan / Kontuz-kontuz sartu nituen bi eskuak zulotik barrena, bi besoak, eta kristoren kopetakoa hartu zoruaren kontra / Kontuz baino kontuzago ibili behar da horretan / Ahalik eta kontuzen ibili, Naranjo eskalatuko baduzu.\nOrotariko Euskal Hiztegian, gure hiztegi nolabait historikoan, ez dugu adibiderik aurkitu kontuz izan balizko lokuzioarena, ez eta Ereduzko Prosa Gaur-en (prosa modernoko adibideak biltzen dituen gordailuan) ere. Uste dugu guztiz esanguratsua dela adibiderik aurkitu ez izana gure erreferentziazko iturri horietan. Dena dela, Interneten kata bat egin, eta aurkitu ditugu adibide gutxi batzuk, baina ez dakigu oso fidagarriak ote diren…


Medikuak: korapiloak eta greba | Iritzia | Berria\nMedikuak: korapiloak eta greba\nItziar Diez de Ultzurrun -\nBatzuetan datuak itxuraz egoki uztartuta ere kale egiten ahal dugula irakatsi dit sendagileen ustezko eskasiari buruzko aferak. Ez dakit ongi huts hori neure kasakoa izan den edo hala sinetsarazi nahi izan digutelako pentsatu izan dudan mediku gutxi zeudela, baina kontua da orain arteko nire analisi kamutsa honelako datuen okerreko uztarduraren ondorioa zela:\nBatetik, ohartzen nintzen gazte zenbait Europako ekialdean zebiltzala Medikuntza ikasten, ez zutelako aukerarik izan etxetik hurbilagoko unibertsitateetan ikasten hasteko. Bestetik, maiz entzuten nuen ez zegoela behar beste sendagilerik gure artean, gure osasun sistemei oso nekeza zitzaiela lanpostu hutsak betetzea eta, horregatik, batzuetan ia ezinezkoa izaten zela opor eta gisakoetarako ordezkoak aurkitzea; egunkarietan ere irakurri ditugu halakoak. Azkenik, atzerriko mediku gero eta gehiago ikusten nituen gure osasun etxe eta ospitaleetan.\nDatu horiek uztartu eta deduzitzen nuen Espainiako Erresumara beste estatu batzuetako eredua ekarria zela, erran nahi baita, estatua hasia zela ahalik eta diru gutxien inbertitzen medikugaiak prestatzen, jakinki aise (eta merke) erakartzen ahal zituela beste herrialde batzuetan, beste estatu eta gizarte batzuen ahaleginari esker, ikasketa horiek buruturiko profesionalak. Ondorioztatzen nuen, beraz, unibertsitateetan ikaspostu gutxi zegoela, garai bateko labealdi oparoetatik irten ziren profesional ugari horiek guztiak lanean eta/edo jubilatzekotan zirela eta, hortaz, gertu zegoela hondamendia.\nBazegoen ordea, beste datu bat aurreko puzzlera behar bezala doitu ezin nuena: gero eta sendagile gehiago ari ziren gaitasun agiria eskatzen atzerrian ere jarduteko. Areago, gero eta mediku gehiago ari ziren atzerrira lanera joaten. Hortaz, egia ote zen mediku gutxi zegoela zioen lelo hori eta hortxe zegoela gure osasun sistema publikoetan profesionalak kontratatzeko zegoen zailtasunaren muina?\nDatuak berrantolatu nahian, handik eta hemendik galdetzen eta irakurtzen hasi nintzen, baita gogoratzen ere eztabaidan sarri agertzen ez zen beste datu funtsezko bat: ezagutzen ditudan mediku batzuek, XX. mendeko 80ko hamarkadako labealdi oparo horietan sendagile bihurtu zirenek, urtetan nozitu dituzten kontratazio ziztrinak. Hots, medikuak soberan zeudela aprobetxaturik, eskaintzaren eta eskaeraren legearen arabera kudeatzen hasi zirela kontratazioak arlo publikoan, ordukako kontratu miserableak eskaintzeraino.\nEta horri buruzko artikulua idatzi asmo nuela Nafarroako medikuen sindikatuak deituriko greba etorri da, hain zuzen ere, lan baldintza eskas horiek salatzeko, besteak beste. Baina grebalariek ez dute egia osoa aitortzen: ez dute esaten aldi baterako eta behin-behineko kontratudunekin besoz beso egon direla lanean soldata aski duinak jaso dituzten langile finkoak. Ez dute aitortzen langile finkoetako batzuek soldatak gizenagotu dizkieten aparteko orduak parrastaka egin izan dituztela, LABek greba dela-eta argitaraturiko oharrean dioen legez: «[...] egoera korapilatsua da; izan ere, urte askoan, sendagile batzuek (finkoek) soldata ederrak pilatu izan dituzte —produktibitate-osagarrien bidez—, baina, bien bitartean, maila bereko lankide askok lanaldi partzialak edo zaintzak besterik ezin izan dute egin, kontratu kaxkarren bidez». Grebalariek ez dute aitortzen sendagile batzuk beren kontsulta pribatuetarako bezeriaren arrantzan ibili direla beren jardun publikoa baliatuz eta osasun sistema publikoaren ajeetatik etekin polita lortuz.\nGai korapilatsua, zinez. Sindikatu medikoak, LABen oharrari eman dion erantzunean, gaitzetsi du 2010ean soldaten jaitsiera etorri zenean A mailako langile publikoei gehiago jaitsi izana D eta E mailakoen murrizketa samurtzearren. Klase arteko elkartasunik ez. Hizkuntza ezberdineko hiztunenganakoa ere ez: euskara eskakizunaren kontra ere ari dira greban, zeren defentsan eta sendagilearen eta pazientearen arteko harremanaren defentsan. Korapilo anitz mataza bakarrean...


Kannabisa arautzeaz, Faktoria\nMIkel Rotaetxe | IETb Media\nMiguel Imaz segurarraren testigantza izan dugu abiapuntu kannabisa arautzeari buruz Euskadi Irratiko "Faktoria"n prestatu dugun tartean. Tolosan bizi den segurarra da Imaz, eta duela 15 urte ekin zion kannabisa kontsumitzeari, hezur-minbiziaren aurkako tratamendu betean zela. Telefono bidezko elkarrizketan azaldu digu kannabisa lortzeko hartu beharreko bidea: "Lagun batek gomendatuta, semearengana jo nuen, eta, haren ezagun baten bidez, uste baino azkarrago lortu nuen".\nKontsumitzen hasi eta bereala, gorputza "lasai" eta adimena "argi" sumatu zituen, lanerako prest. Tratamendu ofizialak, aldiz, "leher eginda eta zorabiatuta" uzten zuen. Lanean segitzeko ahalmena zor diola esan digu, eta premiazko jo du kalamuaren erabilera terapeutikoa arautzea.\nAitor Brion kannabisean aditua den abokatuak bat egin du Imazen eskariarekin, eta "ezinbesteko" jo du kannabisaren premia duten gaixoei erosketak egiteko bide legal eta seguruak bermatzea. Egungo legea Francoren garaikoa dela azaldu digu, eta uste du ez datorrela bat 2021eko ohitura eta industriarekin.\nOier Aizpurua Kimikan doktore eta EHUko irakasleak joandaneko urteetan kalamutik eratorritako produktuek izandako eztanda azaldu digu, eta hutsune legalen kalte eta ondorioak azaldu.


Itziar - Erretiratuen elkartea\nHasiera » Bloga » Bloga » Itziar\n7 urtarrila, 2020 en Bloga / Literatura Etiquetado literatura. por Jorge Ibor\nBilbora ikastera eta bizibidearen bila etorri eta berton geratu nintzen ezkonduta neska batekin, Edurnerekin. Baserritar peto-petoa zen. Ikasle ona izaki, Bilboko Unibertsitatera etorri zen, eta han ezagutu genuen elkar. Eta hemen geratu ginen bizitza osorako. Baina geure bizitzaren jatorriak eta lehen urteetan inguratu gintuzten pertsonak ez dira ahazten.\nHorregatik, Edurnek eutsi egin zion, urrun samarretik izanda ere, haurtzaroko eta nerabezaroko lagunekiko harremanari. Batez ere, Maiterekin. Pertsona xarmangarria zen. Eta harremana, noski, nik ezagutu baino lehentxoagatik Maiteren senarra zen Josebarekin ere.\nBikote zoragarria zen. Bizkaiko ekialdean bizi ziren, beraien baserrian. Edurneren gurasoen auzokoak ziren.\nMaitek eta Josebak, biek zituzten neba-arreba gazteagoak. Ia beraiek haziak ziren. Gaur egun familia ugariak izango ziren. Agian horregatik, lehen unetik gura izan zituzten beren seme-alabak. Lehenbailehen, gainera. Bat baino gehiago, “hiruzpalau, gutxienez”, esaten zuen Josebak. “Geldi hor!”, erantzuten zion Maitek, “igartzen da bai ez dituzula zuk ekarri behar mundura!”.\nBaina ez ziren iristen. Azkenean, ezkondu eta bost urtera, Maite haurdun geratu zen. Hura poza! “Neskatila bada, Itziar jarriko diogu izena”, esaten zion Josebak Maiteri. Haurdunaldia gogorra izan zen, oso gaitza. Behin baino gehiagotan egon zen umekia galtzeko zorian.\nOsagileak bere jakintza eta maitasun guztiz artatu zituen, eta guztien artean prozesua ondo burutzea lortu zuten. Eta neskatila bat jaio zen: Itziar. Baina amatxorentzat arazo gehigarri batekin etorri zen: ezingo zuen beste seme-alabarik izan. Horregatik agian, egunetik egunera gehiago maite zuten zeukatena. Mundura ekartzea hainbeste kosta izan den alaba bakarra maitatzen den lez.\nUmetxoa bedeinkazio hutsa izan zen hasieratik. Polita, buruargia, bizi-bizia. Ez zuten hori aitaitak eta amamak bakarrik esaten. Horrelakoa zen berarekin alditxo bat jolasean ematen zuen edonorentzat. Zer gozamena!.\nIkastolara joateko garaia iritsi zitzaion. Asko ez zela zendua zen Madrilen agintzen zuena eta askatasunez ikas zitekeen ikastoletan. Euskaraz, noski, Josebari gaitz samarra egiten zitzaion euskara horretan, baserrian berba egiten zuten lakoa ez zela iruditzen baitzitzaion. Baina guztiok bateratzeko beharrezkoa.\nIkastolan lagatzea trauma txiki bat izan zen. Egunero joan ziren beraren bila urte askoan, harik eta neskatoak esan zuen arte jada handia zela. Etxeko lanak egiten laguntzen zioten eta bizitzako urrats guztietan babesten zuten. Familia guztietan lez. Tira, ama Maite izanda, apurtxo bat gehiago.\n“Ez ezazu Itziar horrenbeste mimatu, biziatu egingo duzu eta”, esaten zion eten barik Maitek Josebari. “Lelotu egingo zaigu, edo zerbait okerragoa”. Baina eskatzen zuen guztia ez ematea ezinezkoa zen. Beraien neskatila gurgarria zen, etxeko printzesa. Munduko politena eta zintzoena. Eta buruargiena. Dena gutxi zen harentzat. Gainera, Josebak ikusten ez zuenean, Maitek berdin jokatzen zuen. Eta aitaitak eta amamak, zer esanik ez. Adurra zeriela zeuzkan denak.\nHaziz joan zen. Amaitu zituen Ikastolako ikasketak. Beti nota onekin, oso behargina baitzen. Eta beti pozik. Bilbora joatea eskatu zuen, lagunak ere joango ziren Institutura. Erdialdean dagoen batera. Maitek esaten zion: “Urrun dago eta eskolak amaitzen dituzunean ordubete itxaron beharko duzu autobusez etxera etortzeko”.\nBaina Itziarren zerbait eskatzen bazuen, Josebak eman egiten zion, zalantza barik. Eta Maitek amore ematen zuen azkenean. Eta Institutura joan zen.\nLehen urtean, gutxi-asko dena ondo joan zen. Bigarren ikasturtean autobusen bat galtzen hasi zen eta etxera beranduago iristen. Eta notak jaisten hasi ziren. Asko, gainera.\nAsteburuetan iskanbila sortzen hasi zen. “Ezin liteke etxera hain goiz itzuli. Nire lagunak beranduago etxeratzen dira. Eta Bilbon astea pasata hain nekaturik egoten naizenez, merezi dut atsedena. Eta ondo pasatzea. Eta gauetan kanpora irtetea”. Beti lez, gura zuena lortzen zuen.\nIritsi ziren nota txarrak. Oso txarrak. Uda hartan ikasketetarako errefortzua jarri zioten, baina aurrerapen urriarekin. Ederra eta jendearekin atsegina izaten jarraitzen zuen, baina orain erreakzio bitxiak zituen. Maitek eta Josebak ez zekiten zer egin. “Aldaketa izango da”, esaten zieten. Eta sinetsi egiten zuten. Ez zegoen beste aukerarik.\nEgun batean abisatu zuen Bilbon geratuko zela lotan, Institutuko lagun baten etxean; gurasoek ez zuten laguna ezagutzen. Handik egun gutxira, berriro geratu zen Bilbon. Eta geroxeago, berriro. Abisatu barik ere bai. Errieta egiten bazioten etxean, sumindu egiten zen. Haren bizimodua arazo bihurtua zen familiarentzat. Eta pentsa zenbateraino maite zuten! Zein garrantzitsua zen gurasoentzat! “Egunen batean heldu eta zentzutasuna sartuko zaio”, pentsatzen zuten.\nSarri irteten ginen bi bikoteak elkarrekin. Beren arazoak kontatzen zizkiguten. Itziar izaten zen elkarrizketa guztien ardatza. Kalezulo batean lez zeuden eta ez zekiten zelan irten. Familia abandonatzeko mehatxua ere egina zien alabak. Laguntzen saiatu ginen, zaintzeko, jagoteko eskatu ziguten, edozein aitzakiaz baliatu eta etxera gonbidatzeko. Baina aingira lez ihes egiten zuen.\n18. urtebetetzea, adin-nagusitasuna, hurbildu zenean, alaiago eta maitagarriago zegoela ematen zuen. Ez zen umetako neskatila hura, baina behintzat ilusio gehixeago transmititzen zion familiari. Edo hori iruditzen zitzaien. Amama zeharo beraren alde zegoen. “Orain, bai, orain zentzatuko da helduak lez”, esaten zuen bere artean.\nIritsi zen urtebetetze-eguna. Larunbata zen. Baserrian izugarrizko festa prestatu zuten. 18 urte, alajaina! Adinez nagusia. Familia osoa zen bazkaltzera etortzekoa. Eta lagunik onenak ere bai, ahal baldin bazuten. Gu ere joan ginen, noski. Ez al genituen ba beraiekin bizi izan une onak eta txarrak? “Hemendik aurrera dena ondo joango da”, esaten genuen uste osoz.\nEta oparien sorpresa ere bazegoen. Zoragarriak baitziren. Batzuk oso garestiak. Motor bat ere bai. Eta dena Itziar pozik egon zedin. Hain polita izan zen erostea eta jasoko zituen unea amestea, bera maite zuten guztiak inguruan zirela! Eta, batez ere, familiara itzuliko zela amesten genuen.\nItziar berandu jaiki zen. Ia 12:00etan. Lagunekin parrandan ibilia zen. Berandu etxeratu zen eta itxura eskasarekin. “Edan egingo zuen”, pentsatu zuten. Baina normala da. Ez dira egunero 18 urte betetzen.\n“Banoa unetxo bat, berehala nator” esan zuen. Ordu bietan jangelan geunden denok aperitiboa hartzeko, baina Itziarren arrastorik ez. Ez hiruretan eta ez lauretan. Zer egin?\nMaitek logela arakatu zuen. Dena. Eta paperen artean, Bilboko taberna baten txartela aurkitu zuen. Jada zazpiak ziren. Eta Josebak esan zidan: “Aizu, goazen biok taberna horretara, zu Bilbon bizi zara eta errazago topatuko duzu. Eta beraren berri baldin badute, bilatzen lagunduko didazu. Aurkitu eta etxera ekarri behar dugu”.\nTaberna Santutxun zegoen. Klub bat zen. Oso itxura txarra zuen. Joseba eta biok sartu eta Itziarri buruz galdetu genion zerbitzari bati; esan zigun: “Nor dabil bere bila?”\n“Bere aita eta lagun bat”, erantzun nion. Joseba mutu zegoen, berba barik. Eta zerbitzaria desagertu egin zen, baina berehala itzuli zen, gure ustez, hango burua izango zenarekin.\n“Pasa erreserbatu honetara nirekin”, esan edo erdi agindu zigun. Han xehetasunak eman zizkigun. “Zure alaba beharrean dago bezero batekin. Egunak daramatza hemen bueltaka, lan egin guran. Oso tankera txarreko morroi batekin etortzen da, gamelu batekin, ziur aski jonkia izango da”.\n“Esan nion ez nuela adingaberik gura” esan zigun arduradunak, “hau leku serioa dela”. Berak zekienagatik, aitortu zigun, Itziar saiatu zela beste klub batzuetan ere, baina erantzun bera jaso zuela. “Gaur, 18 urte betetzean, berriro agertu da hemen. Eta onartu egin dut.”\nEta han omen zegoen, askatasunez, bezero batekin. “Gura badu, joan daiteke” esan zigun, “klub honetan ez dugu inor beharturik atxikitzen eta”. Han jarraitzen bazuen, diru-sarreren zati bat eramango zuela ere esan zigun hoztasun handiz. “Aizue, eta ez deitu Ertzaintzari, alferrik da eta. Arauz dago dena hemen.”\nZain geratu ginen. Amaitu zuenean, gu geunden erreserbatura etorri zen alaba. Ikusi nuenean, aitortuko dut, esan nuen neure artean: “Honen neska ederrak ez dauka hain jantzi gutxirekin ibili beharrik”. Harrituta begiratu zigun: “Zer egiten duzue hemen? Zelan topatu nauzue?” galdetu zigun.\n“Zuek alde egitea gura dut, eta ni ahaztea. Heroinaren mende eroria nago. Eta ez dut lagako. Ez dut laga gura eta ez nauzue konbentzituko. Honela irabaziko dut bizimodua eta nire mutilak pasatuko dit droga. Eta horrela egongo naiz gorputzak ahal duen bitartean. Egun batean apurtu arte. Baina gura dudana eginez. Eta ez zaituztet gehiago ikusi gura, nire erabakia da. Adinez nagusia naiz”\nJosebari baserrira lagundu nion. Atsekabeak zeharo hartua zuen. Zelan esan Maiteri? Oso gogorra izan zen. Ez zegoen kontsolamendurik. Ezinezkoa zen.\nBeren saminarekin laga nituen. Ez zuten sekula gehiago gurekin irten gura izan. Ezin zuten. Askotan dei egin genien, saiatu ginen bisitatzen, baina ez zuten gura. Ez zuten erreakzionatzen. Suntsiturik zeuden. Iritsi zen memento bat egoera gaindiezina bihurtu zitzaienekoa.\nGaur oroitzapena besterik ez da geratzen. Oroitzapen iluna. Eta gure oroitzapenak ere ilunak dira gazteak, neskak edo mutilak, kalean botata topatzen ditugunean.\nOHARRA.- Istorio honen oinarrian eta atzean duela urte asko, 80ko urteetan, kontatu zidaten zerbait dago; garai haietan gazte askok pairatu zuten droga madarikatuaren zigorra.\n← hogei segundo\nneguko txangoa (2020.02.20) →


Barakaldoko Berbalagun egitasmoak bi ekimen antolatu ditu apirilaren 24rako\nApirilaren 24an Barakaldoko euskaltzaleek aisiaz gozatzeko bi aktibitate izango dituzte, euskaraz mintzatzen diren bitartean. Goizean liburu markagailuak egiteko tailerra egongo da Barakaldoko lorategi botanikoan, 10:00etatik 11:30ak arte. Arratsaldean aldiz txangoa egingo dute Bilboko itsas museora. Aukera paregabea izango da, gure ondare historikoa hobeto ezagutzeko. Hitzordua 18:00etan izango da museoan. Bi ekimen hauetan parte hartzeko izena eman beharko da telefonoaren bidez.\nLorategi botanikoak euskarazko bisita gidatua prestatu du, otsailaren 16rako


PSEren matraka eskas eta hutsala – Hitzak eta Hotsak\nPosted on 2012/09/12 2012/10/05 Author hitzaketahotsakCategories EAJ-PNV, Euskadi, Euskal Herria, euskara, Eusko Jaurlaritza, Patxi Lopez, politika, PPSOETags Ajuria Enea, EAJ, euskara, Jaurlaritza, lehendakaria, Pastor, Patxi lopez, PNV, PP, PSE, Twitter, Urkullu\n2 thoughts on “PSEren matraka eskas eta hutsala”\nEz dakit askenean ohitu egin naizen Pastorri entzutera, baino beragandik ezer gehiago ere ez nuen espero lehen. Niri grazia gehien egin didana, txoznen asuntua da, guztiak “sabinorenak” omen direla. Tipo honek ez du txoznagune bat zapaldu bere bizi guztian.\n2012/09/12 at 15:37\nOhitura hartzea da txarrena, gauza batzuk onartezinak dira.\nMilesker, Ibon. Goraintziak\nPrevious Previous post: Polita izan da iraun duen bitartean\nNext Next post: Patxi Lopez: eztabaidarako bideoa


2013ko Lizarrako jaietan euskaraz aritzeko erraztasunak (3) Garean euskara elkartearen eskutik Jai Alai |\n← Lizarrako euskararen ordenantzak bidean darrai\n2013ko Lizarrako jaietan euskaraz aritzeko erraztasunak (4) Txosnak familia-haurrentzako →\n2013ko Lizarrako jaietan euskaraz aritzeko erraztasunak (3) Garean euskara elkartearen eskutik Jai Alai\nPosted on 2013/07/30\tby lizarbeibar\nHeldu dira jaiak eta duela sei urte hasitako ekimena berritzeko tenorea. Lizarrako jaietan euskaraz bizi nahi dugulako Gareanek euskarazko hainbat jarduera prestatu ditu zuri-gorriari berde kolorea ere jartzeko. Lagunarte ederra osatzen dugu Lizarrako karriketan kantatuz zein Santiago plazan urtero urtero elkartzen garenok: elkarteko kideek, ikusleek, parte hartzera anmatzen zaretenek. Izan ere, hasierako asmoei heldu diegu: jaiak euskaraz aritzekoak, parte hartzekoak eta gozatzekoak.\nJAI BEZPERAKO JOLASAK. Abuztuaren 1a, ortzeguna. Foruen plaza, 19:00 – 21:00. KULKI-k Baserriko jolasak ekarriko dizkigu berriro baina berrikuntza batekin: Antzararen jolasa baliatuko dute jokalariek kirol batetik bertzera joan ahal izateko.\nLIZARRAN KANTUZ. Abuztuaren 3a, larunbata. Behe Nafarroa karrika, 12:00 Behe Nafarroa karrikan elkartuko bagara ere, betiko ibilbidean arituko gara kantari.\nIRRINTZI TXAPELKETA. Abuztuaren 3a, larunbata. Santiago plaza, 20:30. Bigarren txapelketa dugu aurtengoa. Txapelketaren unean bertan eman daiteke izena.\nHERRI KIROLAK. Abuztuaren 5a, astelehena. Santiago plaza, 20:30. Aurtengo berrikuntza ditugu Herri kirolak. Gehienbat, parte hartzekoak izanen dira. Jendea aritzen den bitartean, erakustaldiren bat egonen da.\nKIKI PAILAZOA. Abuztuaren 6a, asteartea. Santiago plaza, 20:30. Haurren egunerako Kiki pailazoak Katapuntxispun-festa prestatu digu. Irri egiteko, dantzatzeko eta jolasteko aukera paregabea!\nJAUZIAK ETA HERRI DANTZAK. Abuztuaren 7a, asteazkena. Santiago plaza, 13:30. Ohiko dantza saioa asteazkenera aldatu dugu. Bazkaldu aitzin, ordu betez arituko gara dantzan. Gero, urtero bezala bazkari autogestionatua. Animatzen denak jatekoa eraman eta konpartitu beharko du.\nJaietako irrintzi txapelketa eta Kulki jolasak